qundao/data-zh-poetry huggingface dataset:
水月精舍
作者：弘历
朝代：清
体裁：七言律诗

寻常岂不往来见，为在岩端到却稀。亦以致佳故多处，因之返已顿知非。涧边水映座无滓，松下月临窗有辉。讵独清华满襟袖，神心直欲契精微。
水月精舍
作者：弘历
朝代：清
体裁：七言律诗

岩上书斋俯涧溪，水声月色带高低。几曾佳夕频探景，祗趁馀閒偶觅题。贞观两言出想像，南华六卷识端倪。清宵试问饶何物，沙岸纷纷印鹿蹄。
水月精舍
作者：弘历
朝代：清
体裁：古风

岩顶架精舍，其下俯溪水。溪至此而宽，雅称银蟾委。岂必泛舟棠，祇须倚窗绮。然而于月夕，则从未凭此。如是何为名，寓意而已矣。
水月精舍
作者：弘历
朝代：清
体裁：古风

峭壁十寻溪带底，上筑精舍俯清泚。名曰水月已有年，春魄秋蟾恒在里。我惟偷暇偶一临，几曾玩彼影娥美。轩楹真是善循名，我所见乃虚名耳，寻思若此者多矣。
水月精舍
作者：弘历
朝代：清
体裁：古风

平冈上搆舍，其下临碧水。水与月契友，题额乃所以。然必当夕游，方可领其美。我则偶乘兴，日中率莅止。是乃实孤名，曰寓意而已。
水月精舍
作者：弘历
朝代：清
体裁：七言律诗

月在天中水在湖，不离不即那同殊。谢他恒印千而一，到此堪知有若无。且喜小年风自爽，漫言清夜景常孤。亦思驻久应偷暇，试證分明或可乎。
水月精舍
作者：弘历
朝代：清
体裁：五言律诗

月是中秋好，水当白露澄。因缘真罕遘，俯仰恰兹凭。朗照大千界，飞流百道冰。花宫畔精舍，静对佛心灯。
水月精舍
作者：弘历
朝代：清
体裁：五言律诗

水本月所生，月复水中含。精舍据岩标，得一还兼三。我来每值昼，清华曾未觇。咄哉循色相，了无契理谈。
水月精舍
作者：弘历
朝代：清
体裁：古风

精舍临石壁，塞湖渟壁根。名之日水月，崇情寓文言。偶来每即去，夜景非所论。付与玻瓈窗，虚明恒此存。别有会心者，轮匡未留痕。
水月精舍
作者：弘历
朝代：清
体裁：五言律诗

精舍据厜㕒，一湾碧水披。对宜月光皎，来每午过时。祇可存其意，因之屡有诗。然而窗俯际，非即亦非离。
水月精舍
作者：弘历
朝代：清
体裁：七言律诗

精舍溪边搆翠微，俯临远眺兴遄飞。三间云阁清含润，四季冰轮朗映辉。看鹿游宁关远害，同鸥狎那藉忘机。兹来更有便宜处，筹笔无劳月下挥。
水月精舍
作者：弘历
朝代：清
体裁：五言律诗

精舍花宫侧，襟崖复带溪。松风亦常听，水月乃全提。千一何分合，亏盈总筦倪。凭观才拟议，魄影倏横西。
水月精舍
作者：弘历
朝代：清
体裁：古风

精舍额水月，胥以静为机。水则恒崖下，月常对有时。我来每已午，魄轮见难期。然而月与水，万古亘如斯。云一已为二，曰二更远兮。仿佛舍有言，奚乃更费辞。
水月精舍
作者：弘历
朝代：清
体裁：古风

西日欲下山，弦月正在水。虚窗所恒见，而我偶值此。浮光接清华，妙趣含至理。谁知流荡间，屈指中秋矣。
水月精舍
作者：弘历
朝代：清
体裁：五言律诗

迟开堤畔舫，且坐岭标居。仰见天心皎，俯含水面虚。今朝名实副，前月约期如。何事曾参指，绮言习未除。
水月精舍咏新月
作者：弘历
朝代：清
体裁：古风

架屋据壁巅，开窗俯溪面。秋水正澄清，秋月复新见。影未深林飞，光已真金鍊。圆固上下圆，半亦上下半。虽然全体在，示冲偶隐现。
水木清华之阁
作者：弘历
朝代：清
体裁：七言绝句

阁凭水木号清华，气味由来本一家。阳夏西池真足赏，简文濠濮岂须誇。
水村
作者：弘历
朝代：清
体裁：五言律诗

屈曲沿沙渚，高低见水村。荻芦编蟹断，舴艋系蓬门。雁赋无多子，鱼租育后昆。依稀会稽路，前岁景犹存。
水村图
作者：弘历
朝代：清
体裁：五言律诗

舟号卧游室，水村便展图。自然饶气韵，不复问宽迂。雨足稻秧长，风翻麦穗铺。岂徒烟景揽，农计总廑吾。
水村图三首·其一
作者：弘历
朝代：清
体裁：七言绝句

时雨时晴首夏天，插秧一月早常年。水村佳景胜图画，著我几间好试船。
水村图三首·其三
作者：弘历
朝代：清
体裁：七言绝句

下溪水引上溪流，西墅烟飞东墅浮。比似石渠同上品，饶他活处是宜游。
水村图三首·其二
作者：弘历
朝代：清
体裁：七言绝句

白芷青蒲绿水涵，槿篱茅舍学江南。知耕亦复思知织，桑叶初肥好浴蚕。
水村居
作者：弘历
朝代：清
体裁：七言绝句

农务蚕功尚未兴，于茅那藉暇之乘。安居老幼都无事，唤作画中人亦应。
水村居
作者：弘历
朝代：清
体裁：五言律诗

几家连郭外，一水到门前。左右鸡豚社，高低黍稻田。可因验民计，益切祝丰年。茅土风犹在，小停著系船。
水村居
作者：弘历
朝代：清
体裁：五言律诗

沙岸维兰舫，水村叩竹扉。径多红蘤护，屋有绿杨围。驱马稻秧布，育蚕桑叶肥。非关閒缀景，藉可验民依。
水村居
作者：弘历
朝代：清
体裁：七言律诗

矮屋疏篱带野汀，乘舟来舣岸傍亭。丁星杂卉侵阶紫，飒纚垂杨蘸渚青。吟牖自开入蝴蝶，钓竿閒置立蜻蜓。西邻东舍隔流水，摩诘诗情绘有灵。
水村居
作者：弘历
朝代：清
体裁：七言律诗

舟往仍须舟与还，沿缘棹过水村湾。竹篱茅舍春增趣，蚕事农功时尚閒。墙外红桃才欲绽，岸傍绿柳已堪攀。蓄鸡放鸭非无谓，借以知民生计艰。
水村居
作者：弘历
朝代：清
体裁：七言律诗

茅屋竹篱象水村，水村幽事略堪论。棹舟见则耕还织，绕舍孳惟鸡与豚。夏仲林阴深石径，雨过涨影到柴门。不殊向者江南景，爱戴民情意默存。
水村居
作者：弘历
朝代：清
体裁：七言律诗

陟降拿舟过水村，水村佳趣略堪论。秋翻桐叶青藏屋，波涨玉河绿到门。篱外渐看老桑苧，埘边还许育鸡豚。分明一段江乡景，比户如斯未易言。
水村居口号
作者：弘历
朝代：清
体裁：七言绝句

水村本是肖江南，稻未发秧迟育蚕。有暇索绹都弗力，胥资官养亦何堪。
水村居口号
作者：弘历
朝代：清
体裁：七言绝句

点缀乡居学水村，农桑时远静无繁。目经却忆豳风旨，播谷于茅个里存。
水村杂咏·其一
作者：弘历
朝代：清
体裁：七言绝句

荡桨沿洄过水村，水村生事略堪论。地收一麦无租赋，父老讴歌忆圣恩。
水村杂咏·其三
作者：弘历
朝代：清
体裁：七言绝句

鱼租雁赋随时足，春酿秋醪不待沽。无心歆羡志和者，尽入烟波钓叟图。
水村杂咏·其二
作者：弘历
朝代：清
体裁：七言绝句

蜗寮栉比尽渔家，杨柳风轻碧水涯。捕却鱼虾横系艇，夕阳一抹网丝斜。
水村杂咏·其四
作者：弘历
朝代：清
体裁：七言绝句

不争水地足安流，岂是区区为豫游。畿辅黔黎蒙乐利，神尧遗制庇千秋。
水源
作者：弘历
朝代：清
体裁：五言绝句

水源才涓涓，汇流成大川。金人背有铭，枢机应慎旃。
水碓
作者：弘历
朝代：清
体裁：古风

漩澓溪流绕村曲，村人引水舂新谷。何必机心鄙桔槔，且喜西成中上熟。比栉长茎硕穗垂，场中仍有滞与遗。秋社饮馀免饥色，邻里鸡犬还孳肥。道旁所见诚慰喜，既慰愁添转难已。今年畿辅潦者多，未必村村皆似此。
水窦岩
作者：弘历
朝代：清
体裁：古风

徒称水窦名，未到水窦处。奇境固无穷，那能遍游豫。淙流应好在，烟霞岂改故。但闻坡翁字，剥蚀半湮去。朅然悟两言，洒尔澄万虑。
水窦岩二绝句·其一
作者：弘历
朝代：清
体裁：七言绝句

东坡两字偈浮休，既解云休更底浮。输却水岩曾不语，岩常住即水常流。
水窦岩二绝句·其二
作者：弘历
朝代：清
体裁：七言绝句

岩色水声卒未休，见闻寂即对如浮。云边骋望坡仙峡，许小乘中第一流。
水窦岩咏古
作者：弘历
朝代：清
体裁：古风

志称水窦岩，乃在曲阳县。我行非玩景，可望不可见。望寄兴远托，见资目前现。所以略丘壑，试咏其否善。斯乃章宗贻，家法世宗变。右文弛其武，习俗耽安晏。金源于是衰，修礼何足羡。为国忘祖风，自应失天眷。
水竹居
作者：弘历
朝代：清
体裁：五言律诗

柳堤系桂艭，散步俗尘降。水色清依榻，竹声凉入窗。幽偏诚擅独，揽结喜无双。凭底静诸虑，试听石壁淙。
水精子
作者：弘历
朝代：清
体裁：古风

老冰化石为水精，向闻未信今分明。昆崙郁夷谁则到，要当凝质资地灵。敕使吉林便因致，江潭云复多纵横。土人瓦砾视不宝，那知朴斲为罍瓶。抱朴语云成百和，纪载失实安足凭。
水纤
作者：弘历
朝代：清
体裁：七言律诗

一片芦汀纤道无，两行艇缆拽平湖。黄头省事诚嘻矣，红帽偏劳亦念乎。欸乃声中过蟹舍，蜿蜒势里拟龙须。御舟博大堪承重，行处原资众力扶。
水纤
作者：弘历
朝代：清
体裁：古风

水路资风帆，陆路藉䉡纤。此理固不易，行船人共便。每亦渡江湖，水纤曾未见。淀池乃用之，亦久成习惯。名之曰龙须，小舟引以先。大舟坐省力，小舟劳弗惮。是谓图已逸，那顾他苦怨。尚有流俗人，观之为欣羡。殊异君子道，以已度人愿。五字申讽喻，絜矩万几劝。
水营
作者：弘历
朝代：清
体裁：古风

水营舟以居，围墙斯足耳。何事虑渐炎，岸侧板房起。虞其搆凉棚，禁之预有旨。渡江逮清和，行宫递远彼。水营憩板房，咨政原于是。虽未搆凉棚，布幔张庭戺。障日更布荫，用心周至此。搆棚惟竹□，张幔斯布矣。以布较竹□，其价当倍蓰。命省乃致费，匪爱实害尔。尔惟图献勤，宁知吾弗喜。宁渠弗喜㦲，惧益增于已。
水营
作者：弘历
朝代：清
体裁：五言律诗

顺流兼顺风，到营未日中。不必登陆岸，居然似渚宫。寝兴原宿昔，天水接长空。堤畔尤宜望，青青春麦芃。
水营
作者：弘历
朝代：清
体裁：五言律诗

风顺舟行速，行营莅淀滨。今朝仍水宿，明日至天津。蠛蠓群飞暖，芷蒲争刺春。午过馀暇久，问政惕逡巡。
水闸放舟至影湖楼·其一
作者：弘历
朝代：清
体裁：七言绝句

湖楼岁岁陟新秋，闸口还教例放舟。半里水程消一瞥，果然功倍事全收。
水闸放舟至影湖楼·其三
作者：弘历
朝代：清
体裁：七言绝句

四面清波平似镜，两层高阁耸如图。影湖底识为佳处，幻景真情半有无。
水闸放舟至影湖楼·其二
作者：弘历
朝代：清
体裁：七言绝句

泉源建闸计收藏，鼓枻欣看顺水航。得势快如斫阵马，因之平缅盼炎方。
水闸放舟至影湖楼·其四
作者：弘历
朝代：清
体裁：七言绝句

尽启楼窗纳水风，昆明一碧接长空。去年题句横楣看，瞬息分明昨日同。
永佑寺瞻拜神御作
作者：弘历
朝代：清
体裁：五言律诗

上塞如中禁，奉尊神御同。虔瞻又隔岁，翘想切微衷。砌浥秋花露，帘掀古树风。勋华垂万祀，佑启赖无穷。
永佑寺瞻拜神御作
作者：弘历
朝代：清
体裁：七言律诗

下马先瞻神御宫，觐扬惟切一心中。砌虫仍是向来韵，庭树又披今度风。穹塔杰碑落巍焕，祖功宗德并高崇。幸逢秋穑将登稔，待岁殷怀昔日同。
永佑寺瞻拜神御作
作者：弘历
朝代：清
体裁：七言律诗

永佑义从恩佑建，考容敬奉祖容旁。维钦云日心无斁，益励继绳志不遑。乐利男耕将女织，昭回水态与山光。年年万树宴新附，敢曰能承少谢蘉。
永佑寺瞻礼
作者：弘历
朝代：清
体裁：七言律诗

一年一度仰如云，是日秋风豁霁氛。绿水青山恒悦圣，绳前启后示为君。幼龄恩育那能忘，望岁虔求祗益勤。将抚新来行庆赏，庶几昭鉴有馀欣。
永佑寺瞻礼
作者：弘历
朝代：清
体裁：七言律诗

万壑松风披拂仍，含饴曾此圣恩承。七旬加四年瞬息，盼雨愁晴已业兢。全数武功幸云就，一隅苗地捷期凭。自惭十二居孙位，八六今为太上称。
永佑寺瞻礼
作者：弘历
朝代：清
体裁：七言律诗

下马先摅瞻礼诚，层楼神御晓曦晶。屡申此日养亲志，敬法当年避暑情。夕惕朝乾敢或懈，敕几律已戒其盈。红旗三捷歌耆定，祈佑叨恩幸武成。
永佑寺瞻礼
作者：弘历
朝代：清
体裁：七言律诗

功祖德宗垂万祀，年年谒必于初来。以云无忝惟钦尔，设曰有恢实愧哉。此际拜茵多感慨，前巡掖辇异追陪。敢增神御蹈丰昵，松鹤惟应一写哀。
永佑寺瞻礼
作者：弘历
朝代：清
体裁：五言律诗

孟秋月之望，追慕溯遗风。有举宁敢废，无方于是崇。盂兰修梵典，神御谒仙宫。中外一家法，寿皇安佑同。
永佑寺瞻礼
作者：弘历
朝代：清
体裁：七言律诗

宋史虽然古礼殊，道宫禅院究殊乎。僾闻忾见瞻神御，夕惕朝乾奉圣谟。时若幸逢京以北，旱臻深念豫之区。祖宗万姓艰遗大，忍不如伤视切吾。
永佑寺瞻礼
作者：弘历
朝代：清
体裁：七言律诗

寺依神御宋仪同，驻马山庄肃拜躬。万户弦歌贻昔日，千年解阜尚薰风。祖功宗德承颜近，曾穆高昭溯脉通。故里殷勤缅开创，守成益用惕深衷。
永佑寺瞻礼
作者：弘历
朝代：清
体裁：七言律诗

寿皇安佑例依前，每至山庄瞻礼虔。功祖德宗显承矣，日将月就矻孜然。自春徂夏长愁雨，既渥时旸幸旋乾。十二蒙恩今八二，七旬逝水阅流年。
永佑寺瞻礼
作者：弘历
朝代：清
体裁：七言律诗

山庄皇祖创垂崇，到必虔瞻申缅衷。讵祇几筵钦旧迹，益思宵旰勖微躬。渴怀傅说霖为雨，漫拟重华薰鼓风。塞外行宫奉神御，皇清威德古谁同。
永佑寺瞻礼
作者：弘历
朝代：清
体裁：七言律诗

山庄神御万年承，奕叶遵宁云与仍。外辑内安差可可，朝乾夕惕益兢兢。幅员日广心犹切，盛满难居惧弗胜。十二忆曾此侍祖，祖恩十二此龄增。
永佑寺瞻礼
作者：弘历
朝代：清
体裁：七言律诗

敬维神御奉山庄，义起亦为礼所当。讵料准回归版籍，新兼安缅叙瀛疆。祖功宗德资凭藉，保泰持盈益勖蘉。宴赉生身遵旧惠，在天应喜国威扬。
永佑寺瞻礼
作者：弘历
朝代：清
体裁：五言律诗

本是受恩地，来斯倍忆恩。觐扬夫何有，光烈那能言。田美雨频润，昼长夏弗暄。庥承祖考荫，孙又抱元孙。
永佑寺瞻礼
作者：弘历
朝代：清
体裁：七言律诗

永佑本如安佑宫，山庄神御奉申衷。祖功宗德钦承显，夏穫秋收筹歉丰。昨晚今朝觉此逊，渥禾登麦愿膏充。普天绥屡诚艰致，孜矻祈年祗责躬。
永佑寺瞻礼
作者：弘历
朝代：清
体裁：七言律诗

皇祖当年喜此居，自应神御奉如初。礼因义起言思彼，仁以宪章事创予。至必先瞻钦继述，念惟切已敢舒徐。不期梗化回猖乱，复此有征盻捷书。
永佑寺瞻礼
作者：弘历
朝代：清
体裁：七言律诗

礼固从来由义行，到斯瞻仰敬摅诚。僾然见矣钦神御，久以化之惭顾成。水镜云绅昔圣迹，田耕井凿此民情。承庥蒙业惟勤亹，遑敢云云望郅平。
永佑寺瞻礼
作者：弘历
朝代：清
体裁：七言律诗

神御崇居云日悬，到来谒必致诚虔。万方乐利恒贻后，百世继绳可忘前。游豫倍思稚龄日，春秋阅忽六旬年。明朝更值重读诏，抚已追怀倍黯然。
永佑寺瞻礼
作者：弘历
朝代：清
体裁：七言律诗

秋仲还宫夏仲回，指弹九月迅斯哉。愁因望雪望雨继，肯以责谁责已该。祖显宗承黎庶付，衣丰食足痌瘝推。油云急澍真盈尺，祝普霶�京报来。
永佑寺瞻礼
作者：弘历
朝代：清
体裁：七言律诗

继绳何处不钦思，知遇偏深此地悲。四十年哉有成愧，六旬岁矣故吾嗤。虽云旰食还宵衣，未致民安与物熙。永佑即今祈佑者，军营早晚递红旗。
永佑寺瞻礼
作者：弘历
朝代：清
体裁：七言律诗

至止先兹瞻礼虔，祖功宗德日中天。惟钦巍荡垂万世，不觉光阴阅两年。颇幸雨旸以时若，正愁堤堰未工坚。今朝肃�申诚处，为忆前番益泪涟。
永佑寺瞻礼
作者：弘历
朝代：清
体裁：七言律诗

莅止山庄此税辕，一年风月迅高奔。屏营肃�瞻神御，追忆髫龄侍御园。曰显曰承钦浩浩，惟乾惟惕抚元元。豫齐幸得稍苏息，何莫非蒙呵护恩。
永佑寺瞻礼作
作者：弘历
朝代：清
体裁：七言律诗

层楼神御仰云天，午日当庭塔影悬。祖德宗功诚浩浩，肯堂矧构益乾乾。壁题幸有柔遐句，途况欣成穫麦篇。新附更番逮朝觐，优恩三接例依前。
永佑寺瞻礼再叠丙辰诗韵
作者：弘历
朝代：清
体裁：古风

====昨岁平苗邪教仍，诸臣岂弗夙恩承。近虽�二兵扬励，尚有窜馀贼战兢。奋勇即应靖巢扫，延期何乃驻营凭。督催每不遗馀力，其奈如闻虚语称。
永佑寺瞻礼叠去岁诗韵
作者：弘历
朝代：清
体裁：七言律诗

去岁平苗捷未仍，功成腊月昊恩承。惟馀邪教三军�，尚自窜奔五贼兢。右剪左除群吏励，一新十旧众勤凭。敢因归政弗筹政，祇愧人将黩武称。
永佑寺瞻礼叠昨岁韵
作者：弘历
朝代：清
体裁：七言律诗

今岁来思昨岁前，深蒙恩佑倍增虔。内疆旸雨均时若，外域顺降早帖然。幸值民安兼物阜，敢疏夕惕与朝乾。祖宗光烈励无忝，归政庶几近二年。
永佑寺瞻礼叠辛丑诗韵
作者：弘历
朝代：清
体裁：七言律诗

台湾逆贼煽居居，驻此正筹鞠旅初。扬我国威默吁祖，靖其瀛峤肯疏予。一心盼捷秋连夏，三月成功疾弗徐。永佑信哉蒙福庇，纪恩七字壁閒书。
永佑寺瞻礼用辛丑诗韵
作者：弘历
朝代：清
体裁：七言律诗

延薰致爽复来居，瞻拜穹楼例奉初。仁显宪承昭自昔，德明威畏愧惟予。么䯢煽值猖而獗，挞伐张筹速与徐。辛丑甲辰迹略似，那辞劳重治军书。
永佑寺瞻礼皇祖神御感成长句
作者：弘历
朝代：清
体裁：七言律诗

灵台经始庶民攻，逐处奎章仰圣踪。神御肇禋思所喜，祖恩如昨报何从。恬文嬉武戒常凛，扬烈觐光志益恭。三十七年舂鼓梦，凉风白日感重重。
永佑寺瞻礼神御敬成长句
作者：弘历
朝代：清
体裁：七言律诗

大田膏雨喜优沾，至止山庄景倍添。永佑拜参摅悃愫，重楼杰峙耸清严。承先示后惟存敬，保泰持盈在守谦。默祝慈宁锡康健，年年欢庆奉来瞻。
永佑寺瞻礼神御有述
作者：弘历
朝代：清
体裁：五言律诗

羹墙犹想像，云日近昭临。每至先瞻谒，无遑善继心。秋风今古飒，庭树岁年侵。蒙业安惟永，持盈敬益深。
永佑寺瞻礼神御纪事
作者：弘历
朝代：清
体裁：七言律诗

祖功宗德万年垂，每至钦瞻有所思。问已庶几未陨越，勤民讵曰致雍熙。于今率土犹怀惠，自昔为君重继贻。堂额纪恩御园创，合将事例述于斯。
永佑寺赡礼
作者：弘历
朝代：清
体裁：七言律诗

昨年边务两经谋，都此山庄慎画筹。变纵安南投阙恳，顺虽廓喀阻途修。至今仍望实音递，长夏那耽佳景酬。神御虔瞻希永佑，敷天宁戢对时裒。
永佑庙
作者：弘历
朝代：清
体裁：五言律诗

永佑于何创，仁皇祝太任。经翻花落昼，寺古树连阴。雨足滋忍草，春深多语禽。欲寻少年迹，无处觅三心。
永宁观瞻礼
作者：弘历
朝代：清
体裁：五言律诗

尧时垂庙额，古柏百年经。载葺涂丹雘，来瞻仰洞灵。北枢资翊辅，西母祝遐龄。肃拜还申愿，寰区愿永宁。
永安桥
作者：弘历
朝代：清
体裁：七言绝句

除道修桥经指挥，师行来往迅如飞。奚称贞观征辽日，布土徒劳奏绩希。
永安湃围场作
作者：弘历
朝代：清
体裁：七言律诗

崖口入临猎场首，东西胥号永安便。诏谋家法廑禹迹，式狝塞疆非舜田。咏或群燕天子日，所无逸励古稀年。围中鹿少才见一，一箭中之胜获千。
永安湃围场殪虎
作者：弘历
朝代：清
体裁：古风

白沙翠柏山四围，国语永安名久垂。林天石海滂湃披，北人使马如舟师。陆离淫裔张鱼丽，藏幽伏莽毋或遗，猎虞报有虎负嵎。遂往殪之率佽飞，要遮前后缘坂巇。威不可当曳尾驰，失险遽卧浅草陂。隔谷下马相高卑，虎神鎗一发毙之。厄鲁回部胥扈随，咋舌脱帽钦服其。此亦偶然何足奇，先是射鹿命炙炊。藉草为席树为帷，割尝遍赐染指谁。君臣和乐逮海涯，灵器世守皇祖贻。兑戈和弓竹矢倕，同珍其谁曰不宜。
永安芥喀
作者：弘历
朝代：清
体裁：七言律诗

第一围场犹近边，麌麌革兽已樊然。诸藩扈是儿孙辈，列爵称非左右贤。驰爱平冈策紫骏，中连四鹿控朱弦。部旗常例笑何谓，六十才过曰老年。
永安莽喀殪虎
作者：弘历
朝代：清
体裁：古风

东入自伊逊，沙冈当围始。西进由卜克，斯则围末矣。过闰节气凉，北鹿向南徙。鹿多虎随至，逐逐其常理。虞人报伏嵎，策马率先已。峻挺按辔登，崎岖陟廿里。去岁丛薄中，今乃平冈屺。目中有全形，较去岁易耳。神鎗皇祖贻，兑戈和弓拟。百发必百中，一中万人喜。匪我不辞劳，家法绳无弛。
永安莽喀行围
作者：弘历
朝代：清
体裁：七言律诗

耳顺过犹此据鞍，孙曾家法俾勤观。祇因臂病廑已愧，仍中麃驰增众欢。飞骑山庄进鲜味，穹碑沙岭阅精刊。设云猎事应徵吉，第一围场即永安。
永安莽喀行围即事
作者：弘历
朝代：清
体裁：七言律诗

沙冈例此合初围，祖训亲承敢有违。阴卯晴辰真辏节，仰观俯察益钦几。徒因试一勤自亹，岂竟中双事允稀。八十老思十二幼，驹驰幸未忝恩晖。
永定河云有故道由中亭玉带以达津归海总督孙嘉淦建议疏复及时兴作览奏水已循轨民情欢跃爰成一律
作者：弘历
朝代：清
体裁：五言律诗

永定原无定，千年卫帝京。有源安可障，无事自然行。玉带清流合，中亭故道并。祗台恒自凛，宵旰望平成。
永定河惠济祠瞻礼
作者：弘历
朝代：清
体裁：七言律诗

庙宇维新恒赖后，神灵妥佑久经前。落成此日瞻苞茂，肃拜一时致敬虔。巩固玉鳞堤护甸，安恬金镜浪归川。嘉名永定贻皇祖，惠济畿封亿万年。
永定河漫口合龙诗以志慰
作者：弘历
朝代：清
体裁：七言律诗

秋霖永定讯情形，据报北堤漫水渟。幸是楗柴夙有备，遂教堵筑刻无停。由来功过不相掩，祇愧宣防乏善经。曰慰何曾真是慰，尚馀殷念望睢宁。
永定门外·其一
作者：弘历
朝代：清
体裁：七言绝句

一夜云容聚散争，晓来春宇丽新晴。轻烟宿润相融冶，颇喜青郊物向荣。
永定门外·其三
作者：弘历
朝代：清
体裁：七言绝句

群称地润知诚否，毕竟亲觇始慰心。却惜一犁犹未及，绿畴何以发秧针。
永定门外·其二
作者：弘历
朝代：清
体裁：七言绝句

土囊风息不扬尘，微雨从看捷有神。恰值鸣梢向南苑，试蒐兼为一行春。
永平天津各报得雪诗以志事
作者：弘历
朝代：清
体裁：五言律诗

昨近同云布，瑞霙飞惜无。永平章武幸，二寸六花铺。虽匪殷望候，亦廑普被濡。披章慰兼盼，祈岁总勤吾。
永恬居
作者：弘历
朝代：清
体裁：五言律诗

一涧前阶带，千峰后户罗。山庄景诚富，今岁此初过。窗画依然好，壁题渐以多。向阳常觉热，秋矣识无何。
永恬居
作者：弘历
朝代：清
体裁：五言律诗

云閒欲归牖，山翠每迎檐。景趣来来别，诗题旋旋添。梓材养昔引，苏对化新沾。伫待缚渠献，干戈戢永恬。
永恬居
作者：弘历
朝代：清
体裁：五言律诗

仄蹊原熟识，屧步远何嫌。峰险鹿单过，树深鸟互觇。到欣书史伴，坐觉性情潜。万劫秋山色，天文与永恬。
永恬居
作者：弘历
朝代：清
体裁：五言律诗

兰径向西循，松斋倚巘唇。偶来值初伏，言到却逾旬。山色总依旧，世情率喜新。一端因永念，谁是得恬人。
永恬居
作者：弘历
朝代：清
体裁：古风

冬山淡如睡，岩居益致静。所耽在泉石，宁辞跋寒冷。野桥度数曲，似入神明境。林扉讵藉叩，仙界奚烦请。翻嫌紫翠艳，都觉色空屏。归藏有馀蕴，枢纽于焉省。触缘惬性灵，不期坐已永。
永恬居
作者：弘历
朝代：清
体裁：五言律诗

历岁所必到，今年至则新。其间愁旸雨，兼以理丝纶。弥月鲜游兴，沾膏偶试巡。永思恬者静，此后拟书麟。
永恬居
作者：弘历
朝代：清
体裁：七言绝句

地僻山深未可耽，君师责重一身兼。檐端宝训分明示，寰海苍生要引恬。
永恬居
作者：弘历
朝代：清
体裁：七言绝句

居额循名责实重，梓材引养启予胸。君臣谕告辞先后，文义早经疑九峰。
永恬居
作者：弘历
朝代：清
体裁：古风

山不厌其深，屋岂期其华。岩居非雕绘，叠树相周遮。悦性适因静，会心奚必遐。命笔戒绮言，澹泊以为嘉。
永恬居
作者：弘历
朝代：清
体裁：五言律诗

山居幽谷里，圣藻泐楣檐。为念恩勤永，兼欣情性恬。座间临树杪，窗隙挹峰尖。安得恒斯坐，义探书理潜。
永恬居
作者：弘历
朝代：清
体裁：古风

山居谷之中，南北峰相鬨。由东谓之升，自西谓之降。今日路沿西，降步如平巷。爽轩背峰叠，陡砌临溪淙。我已心契恬，众亦气憩虹。夏云且骋绿，秋缋漫思绛。仰额欲云云，却惭汲黯戆。
永恬居
作者：弘历
朝代：清
体裁：五言律诗

岩谷向西转，肩舆数息行。几桥跨涧筑，一水落溪鸣。旋亦山居到，依然夏景呈。身心都与静，足见圣人情。
永恬居
作者：弘历
朝代：清
体裁：五言律诗

峰翠屏张后，溪清带绕前。重临旧书室，静对好秋天。不约神襟朗，那求俗虑捐。偶成四十字，但未必皆贤。
永恬居
作者：弘历
朝代：清
体裁：五言律诗

循径由来熟，入山不致深。壑幽得门敞，梯迥有居临。境閟尘自远，景清意与愔。注将恬若此，圣藻永言钦。
永恬居
作者：弘历
朝代：清
体裁：古风

搆筑深谷中，岚霭幻朝暮。名之曰永恬，允得岩居趣。叠树罨苍翠，曲流绕蹊路。仙卉四时芳，奇峰一窗具。澹泊足怡悦，舂容而静寤。买山合周孔，羲经于是注。
永恬居
作者：弘历
朝代：清
体裁：五言律诗

曲栈入山深，山居宛待临。题檐绎两字，罨牖缋千岑。宁渠性情淡，那来私欲侵。徘徊思祖训，克己近为仁。
永恬居
作者：弘历
朝代：清
体裁：五言律诗

水复山重处，金风玉露时。僻非尘所到，静与性为宜。居永真堪憩，心恬恰好思。所思在何许，皇祖圣踪遗。
永恬居
作者：弘历
朝代：清
体裁：古风

永恬所必到，顾阔一月馀。时炎路复阻，虑劳仆役徒。金�风日爽，况值清睱予。入谷树交阴，譬张幕于途。数武一驻憩，旋亦造山居。山深境自凉，枫籁益飒如。绎言思所由，津逮惟诗书。
永恬居
作者：弘历
朝代：清
体裁：五言律诗

澍霖易为霁，山径泞无嫌。几曲过略彴，数间见迥檐。军书正勤阅，诗句懒频拈。伫待逆回�，黔黎居永恬。
永恬居
作者：弘历
朝代：清
体裁：古风

由东斯为登，由西斯为下。适从创得降，言憩可因暇。接待有佳趣，天真非假借。烟壁峙前虚，石泉淙底罅。心神不期恬，永言观妙化。
永恬居
作者：弘历
朝代：清
体裁：古风

精舍筑山深，云径殊窈窕。始披蒙络入，忽据槎枒表。瀑细石骨瘦，霜澄峰态皎。六情不期恬，万虑何能扰。逸兴托高清，妙契良不少。
永恬居
作者：弘历
朝代：清
体裁：五言律诗

翠阴覆曲折，有路草纤纤。出树即为墅，入山了不炎。轩窗惟静寄，书史供清拈。底识斯居好，能令情性恬。
永恬居
作者：弘历
朝代：清
体裁：五言律诗

讵是陶家径，依然松菊存。流阴阅吹叶，至理悟归根。鹿麌动皆静，禽音靖不喧。祇宜诸虑净，仍缱一人恩。
永恬居
作者：弘历
朝代：清
体裁：七言律诗

谷向西南复转斜，永恬居近不为遐。本缘归政拟简咏，却未忘情偶览嘉。一晌偷閒步芝径，当时伴月忆梨花。昨年题句分明在，望捷依然祇自嗟。
永恬居
作者：弘历
朝代：清
体裁：五言律诗

谷转向西行，步随境入清。板桥经几架，云阁见层甍。素榻偶然据，好山依旧呈。两言垂训诲，万绪泯将迎。
永恬居
作者：弘历
朝代：清
体裁：七言律诗

野桥几渡水澶湉，倚巘山居蓦地詹。觉与昔年初不异，欣于六月了无炎。檐禽对客意为永，林鹿狎人心亦恬。岂必练研求警句，兴之所至笔因拈。
永恬居
作者：弘历
朝代：清
体裁：五言律诗

雪形千尺咏，画趣五言拈。谷口入咫尺，山居近视瞻。今年却初到，胜地惬停淹。陡忆捷书至，佳名副永恬。
永恬居
作者：弘历
朝代：清
体裁：古风

食蔗与永恬，相隔祇一岭。越岭不数武，复觉殊山景。乃知仙庄奇，步步进佳境。幽居据亩平，既深斯致静。视听寂诸缘，澹怀默以领。
永恬居
作者：弘历
朝代：清
体裁：五言律诗

驻久方言至，居真委宛藏。凭窗思昔景，开牖纳山光。蛩有殷勤韵，花惟自在香。永恬垂圣训，甄性那宜忘。
永恬居八韵
作者：弘历
朝代：清
体裁：五言排律

片云收宇外，远界露峰尖。曲栈轻舆进，翠微朴屋瞻。琴书伴憩息，林壑入吟拈。回忆昨年况，正筹海寇歼。两臣一忠效，百勇万军兼。三月功成速，五爻利执占。祖恩赖呵护，民务叶宽严。敬仰奎文意，瀛疆佑永恬。
永恬居叠去岁诗韵
作者：弘历
朝代：清
体裁：七言律诗

岩蹊所喜直还斜，得趣那论迩与遐。乐水行行乐山近，静观历历静思嘉。壁粘凤尾心犹仰，笺罢蝇头眼已花。盼捷依然今似昨，西南骋望益兴嗟。
永恬居叠去岁韵
作者：弘历
朝代：清
体裁：五言律诗

山庄到半月，山馆坐如新。省岁幸时若，征苗尚命纶。万几那得暇，一晌偶来巡。罢咏今诚合，狂哉此喻麟。
永恬居叠去岁韵
作者：弘历
朝代：清
体裁：五言律诗

谷口延缘入，新晴景惬拈。山蹊半里近，林屋几楹瞻。图画四邻供，缥缃一晌淹。筹军即蒇绩，祖佑副名恬。
永恬居叠旧作韵
作者：弘历
朝代：清
体裁：五言律诗

一谷温暾日，坐来满屋檐。饯秋冬景破，半百鬓星添。松翠雪轻压，枫红霜饱沾。卷阿真惬意，鱼海洗兵恬。
永恬居敬题
作者：弘历
朝代：清
体裁：七言律诗

两字奎文日月光，分明垂训义皇皇。讵惟山水怡性趣，要在旰宵励政常。幸矣内安及外靖，戒之拓土与开疆。永恬奕叶斯勤守，后序申言慎莫忘。
永恬居漫题
作者：弘历
朝代：清
体裁：古风

关内度秋霖，一刻似三日。关外阅晴稼，日三似刻一。历喜易愁难，百年同是律。何如太古山，复此虚白室。无喜亦无愁，止止恒祥吉。
永恬居素尚斋向皆各题兹为二首一韵仍各书其室中·其二
作者：弘历
朝代：清
体裁：七言绝句

居憩斋登百级廊，低升高益畅遥望。历年分咏诚何谓，兹仿龙门合传方。
永慕寺
作者：弘历
朝代：清
体裁：五言律诗

圣藻焕痕钗，依依永慕怀。见之于大舜，盖以奉思齐。翠荫禅林叶，绿回忍草荄。猎馀游净界，诗句自安排。
永慕寺
作者：弘历
朝代：清
体裁：五言律诗

寺据行宫右，向西所必经。并提创恩慕，深鞠仰慈宁。此去叩八秩，如流逾十星。梵严即世教，皇祖缅遗型。
永慕寺
作者：弘历
朝代：清
体裁：五言律诗

建置始神尧，额名永慕标。斯干开梵宇，贻厥奉东朝。意净钟声度，心安幡影飘。巡檐阅前什，岁月个中消。
永慕寺
作者：弘历
朝代：清
体裁：七言律诗

永慕孝庄仁祖建，诚祈恩佑宪皇营。慎终追远曷其极，祖忆宗思述以并。南苑斯增即境戚，前园徒忆侍颜情。瓣香调御瞻合掌，难悟无生及有生。
永慕寺
作者：弘历
朝代：清
体裁：五言律诗

永慕建康熙，孝庄虔祝釐。遥年重焕若，此日落成之。佛岂故新系，寺资脩葺为。无须称大舜，家法仰昭垂。
永慕寺
作者：弘历
朝代：清
体裁：五言律诗

皇祖建斯寺，追思庄后遥。向年重葺宇，此日又凭寮。梵乐僧迎奏，风幡心与飘。问予永慕者，钦曰在神尧。
永慕寺瞻礼
作者：弘历
朝代：清
体裁：五言律诗

竺宇近邻西，虔瞻两载睽。金仙不动念，梵侣有来徯。幡影净空色，呗声契筦倪。畅春建恩慕，前事述重提。
永慕斋
作者：弘历
朝代：清
体裁：七言律诗

丁戊已皆两度临，兹来专叩展哀忱。我生我鞠敢殊视，不数不疏尽一心。复此行斋驻永慕，听其流水送悲音。明朝毕礼仍归去，留得题词对碧岑。
永慕斋
作者：弘历
朝代：清
体裁：五言律诗

别馆红墙外，苍茫眷岭烟。质明将有事，彻夜耿无眠。冠剑惟希见，露霜又隔年。暗琴阶下滴，总是写哀弦。
永慕斋
作者：弘历
朝代：清
体裁：五言律诗

又已经年别，难禁一夕情。丹陵明晓谒，碧落九秋横。都是伤心处，何曾继志成。每来增永慕，岂系见斋名。
永慕斋
作者：弘历
朝代：清
体裁：五言律诗

向隔一年至，今过两岁来。嗟哉日以远，迅矣刻难回。此罢慕如舜，兹惭舞效莱。池泉依旧渫，洗不尽心哀。
永慕斋
作者：弘历
朝代：清
体裁：七言律诗

待漏行斋一宿居，顾名思义怆愁予。讵云皆可志希舜，却是知非年似蘧。雨后春云犹护岭，夜深岩月迥含虚。无生大旨承提命，到此终难万虑除。
永慕斋
作者：弘历
朝代：清
体裁：五言律诗

时节近清明，上陵最惨情。岩斋今日宿，湖鼎万年成。惜见轻云散，懒听趵水鸣。无心真草木，庭杏故敷荣。
永慕斋
作者：弘历
朝代：清
体裁：五言律诗

春风来永慕，浃岁迅如斯。遐奠叨鸿佑，遄臻谢燕诒。东程三日缓，衷曲一宵迟。五致嗟何及，惟馀此致思。
永慕斋
作者：弘历
朝代：清
体裁：七言绝句

朴斲閒斋预宿便，别来永慕忽经年。无眠此夜难为梦，有梦仍飞隔岭烟。
永慕斋
作者：弘历
朝代：清
体裁：古风

瞻谒宜质明，预宿取近境。山陵已咫尺，相隔才一岭。于何觉宵长，企望心馀耿。岁月忽云赊，提命默堪省。继述愧仰钻，刚柔协宽猛。皞熙致何有，怵愓惭衾影。永慕讵在兹，在兹慕益永。
永慕斋
作者：弘历
朝代：清
体裁：五言律诗

自是终身慕，到斋慕更谆。忍言八月景，又隔两年春。望近湖成鼎，种来松作鳞。告功叨默佑，永此靖羌尘。
永慕斋作
作者：弘历
朝代：清
体裁：七言律诗

夏初此地浃旬居，回忆肝肠痛断予。一去不留惟日也，有来必往信人与。梦中膝下原如实，资事爱同总是虚。秋季奉还御园况，可能重得祇唏嘘。
永慕斋作·其一
作者：弘历
朝代：清
体裁：七言律诗

展谒东旋此届西，二陵王气郁葱兮。曷胜永慕攀轩剑，实藉洪禧定狄鞮。岁久绿杨阴满路，春来膏雨润沾犁。筹边迩日忧心释，略得吟情触绪题。
永慕斋作·其二
作者：弘历
朝代：清
体裁：七言律诗

岩馆高閒足静怡，云轩月户恰当之。红稀流水落花际，绿重残春首夏时。几务不遑心自敕，好书随在手重披。明朝礼毕将旋辔，瞻恋宁关惜景迟。
永慕斋叠前岁旧作韵
作者：弘历
朝代：清
体裁：七言律诗

丁年大事此淹居，已岁兹来释服予。眨眼光阴诚速矣，抚膺奉养那重与。山陵无奈日以远，色笑如常梦乃虚。祇有阶前一泓水，流音呜咽答长歔。
永慕斋叠旧作韵
作者：弘历
朝代：清
体裁：七言律诗

行斋比岁一来居，稍慰予心更惄予。犹觉岭云遮浩浩，那能庄梦稳蘧蘧。越蘉此日敬勤实，恐致当年付托虚。厄鲁于阗都扈跸，幸蒙恩庇总消除。
永春亭
作者：弘历
朝代：清
体裁：七言律诗

后湖东岸永春亭，两字奎章万古馨。生物之方节临向，执规于意景含青。即看橐籥敷煦妪，自有飞潜答色形。念及吾民得所否，那能方寸暂怡宁。
永春亭
作者：弘历
朝代：清
体裁：五言律诗

四时相嬗代，一气运无停。然有不迁理，应知大造灵。廓然御沼岸，翼若永春亭。敬仰奎文耀，苞乎色与形。
永济桥
作者：弘历
朝代：清
体裁：七言律诗

蜿蜒长桥跨涿河，重修工竣此经过。多疏涵洞防秋涨，已看洪川吸众波。万国共球兹会极，九瀛壶峤始盈科。舆梁亦可通为政，君子名言忆勇轲。
永济禅院花笑轩小憩
作者：弘历
朝代：清
体裁：五言律诗

梯岩白阁静，笼户绿筠幽。花事春将暮，树姿阴已稠。生怜早莺啭，聊为老僧留。属念于何许，云停江水流。
永瑸等奏西陵一带得雨诗以志事
作者：弘历
朝代：清
体裁：七言律诗

昨当廿七雨终宵，低二寸沾高寸饶。谁识西陵逮三幸，及兹春陇润双苗。奏章披处惟增恧，里数算来非甚遥。却是京南仍逊此，翘瞻晴宇抱熏焦。
汇万总春之庙成因题句
作者：弘历
朝代：清
体裁：七言律诗

物具形斯神具司，司花塞外岂无之。新祠建置成不日，示像因缘定有时。水陆芳菲胥藉佑，北南气候漫嫌迟。兴州礼乐侵寻盛，鼓吹应知是女夷。
汇辑四库全书联句
作者：弘历
朝代：清
体裁：七言排律

重熙累洽万年清，蒙业承庥戒满盈。爰以右文期鉴古，欣兹嘉会集联�。谷辰典洽初筵启，芸籍题拈大雅铿。先布十行罗閟笈，分标四库锡嘉名。开元部庋徵轮辂，永乐编储命校衡。流杂缁黄严别择，涂淆黑白慎纵横。韵从鈲裂纷轇轕，函俾鳞排准式程。咸受节焉示之鹄，涣乘萃者掇其菁。輶轩启椟遴珠献，辇毂怀铅效藿倾。什袭尽归群玉府，纷纶如合五侯鲭。建封宁鲜东海客，植杖应来太乙精。星看璇霄焕奎壁，地当冰署敞蓬瀛。局咨长贰纲都综，厅判东西力众擎。简逮宿郎尤间拔，徵惟髦士汇进征。传餐共饫庖厨给，促坐无虞寒暑撄。长短景勤珍晷漏，上中品具析珉珵。梨雕琅简绵留琰，松染瑶笺贲列诚。刊目附缘祧俎豆，吹毛苛讶覆瓿罂。钩元要使裘端挈，绌诡毋令莠害耕。美媲集狐纯以丽，文规全豹蔚乎弸。藏颁大内四朝贮，秘选名山二酉英。绨几还亲乙夜勘，缥囊取次甲签呈。界丝给札趋丹掖，削颖工钞课辟黉。广殿亚签连御苑，仙庄充栋接陪京。特甄鸿宝胪摛藻，妙识虹光蕴采琼。番直石渠天禄近，叨抡槐市药阶并。磔波未遣鲁鱼溷，断烂仍釐羽蠹更。或合或分详且审，孰功孰过别还精。印参活字麻沙替，斲用坚材箧衍盛。撰志浩几江海汇，立言炳若日星晶。尼山删定开宗旨，炎代蒐求多注评。经贯史兮逮子集，利而贞也本元亨。折衷鉴禀神毫正，弁咏褒逾华衮荣。窍凿□□滋亹亹，义超轨革总生生。箕畴范叙讥扪籥，禹甸躔差量步纮。缺待补遗供掇拾，详遵返约斥嘤�。邦衡合诵祛疑卓，介甫虚惭索解闳。谱谩区田誇井井，谈惟画纸泥硁硁。研摩隘黜拘文陋，同异龂芟聚讼争。会溯龙图演天一，谁传麟笔记春正。降王三代已艰企，得统千秋未易明。大义略存新辑览，长编远轶宋治平。系年起例钦申阐，保宇思艰凛缔营。燕幕偷安羞越绝，鸿沟划险笑吴伧。失谋应咎开门揖，曲誉徒矜半壁撑。小邑支吾孱伏弩，良辰接伴诩张棚。吕刑禁弛邦中典，郢说愚牵运五行。识正闰嘉习凿齿，骋浮夸薄左邱盲。汰嫌稗乘箕扬秕，搜备兰台璞出瑛。司马世官沿自汉，鬻熊著述肇于荆。申韩祇以刑名失，庄老惟因荒诞轻。自一家言难尽弃，兼三才术信堪鸣。鹖冠援道师和友，皋座含醇弟逊兄。郪县缀谭腾舌创，婺州裒帙服膺诚。燕丹名殆妄庸托，陶令心何群辅萦。稷下辨须持绠汲，虞初幻只望洋惊。擅场馀事岐雕虎，跋浪雄篇赏掣鲸。艺圃等身森叠珏，选楼裁体聚芳蘅。见挛窥管卑之甚，学蹑寻条后矣瞠。杼柚各成机上段，陶镕不废铁中铮。汉文晋赋诚高蹈，唐律宋词递下声。濂洛关闽能继绝，王杨卢骆狎齐盟。缮陈槴箧论年裕，价第琮璜积万赢。亘古宪章遵典诰，经天制作首咸茎。遭时幸预窥青简，荷竉群欣振紫缨。内府赉均沾省闼，左厢班许簉公卿。授觚弥愧依重席，抱椠恒思映短檠。管蕊露醲兰叶展，墨馨风暖菜花迎。装储列昈宜分彩，吟继镌华递奏□。博极待看收插架，好同讵肯夺贻籯。宋编明典异深意，学海书渊游六情。逢会略嫌迟岁月，就将惟亹愿观成。
汉建安砖太极砚歌
作者：弘历
朝代：清
体裁：古风

晋唐砚已称最古，未央铜雀以九数。兹乃汉砖识建安，想亦铜雀之侣伍。墨池刻作太极形，阴以为凹阳为凸。宜赠深于易者人，绨几瞠乎惭相辅。
汉明堂遗址
作者：弘历
朝代：清
体裁：五言律诗

制自周人创，名传汉帝都。尊卑因以序，玉帛此来趋。遗址规犹壮，崇台草半芜。徒闻公玉带，道左献新图。
汉明堂遗址
作者：弘历
朝代：清
体裁：七言绝句

废迹遗踪辨有无，谁云公玉带曾图。设非麟趾关雎意，便建明堂费亦徒。
汉昭烈庙
作者：弘历
朝代：清
体裁：七言律诗

不无权术驭群英，鼎足那能免战争。北魏与其承以统，西川自合属乎正。君同操耳机生迅，便自取之语失诚。安乐旋看亡二世，昭昭天鉴信分明。
汉昭烈庙
作者：弘历
朝代：清
体裁：七言律诗

春秋氏族著承尧，嗣服中山瓞派昭。鼎一足三成帝业，牛黄腹白应童谣。欲信大义心资亮，还定全秦志类萧。千载楼桑尚遗恨，其如安乐自逍遥。
汉昭烈庙咏事
作者：弘历
朝代：清
体裁：古风

昭烈不失为贤君，诸葛则诚称贤相。君臣同心期中兴，惟能王蜀失所望。终致安乐丧其基，岂天不祚炎刘贶。元成桓灵败德久，纵怀恢复无救丧。所以向为酌中论，难在守成倍开创。
汉未央宫瓦歌
作者：弘历
朝代：清
体裁：古风

未央瓦砚贮有三，其二入谱一尚未。未者其制小于前，已觉赝鼎诗以识。即今偶得未央瓦，并疑入谱前者二。二胥镌有酂侯名，无万覆瓦岂有是。斯瓦真瓦却非砚，亦靡炎刘年代记。凹身一尺有五寸，未央长生顶刻字。半错绳纹半平面，视若粗笨抚乃细。沕如其光静其体，宁为悦目实澄意。弆之可以證群砚，晋宋良工笑多事。
汉柏
作者：弘历
朝代：清
体裁：七言绝句

殿角阴森翠影拿，濛濛常自护云霞。子房学得赤松术，风度而今见汉家。
汉柏口号题壬午碑图后
作者：弘历
朝代：清
体裁：七言绝句

历劫那知菀与枯，谓犹多事写形吾。不禁笑指碑图问，久后还能似此无。
汉柏行
作者：弘历
朝代：清
体裁：古风

我曾快读杜甫诗，千秋绝作叹莫比。嵩阳今见汉时柏，学步吟怀不能已。久与公孙并得名，颍川嵩岳近尺咫。颍川马鬣尚存无，嵩岳龙身犹故尔。世人安得如汝寿，休论二在一已燬。是时雨后凉飙起，浏莅卉歙声盈耳。金幢玉节舞其翩，瑞凤祥鸾集爰止。柏下平铺金粟纸，写形要欲写其理。浮丘伯，周王子。风雨晦暝翱翔是，倘更逢之亦图彼。
汉玉云龙璧
作者：弘历
朝代：清
体裁：七言绝句

云待龙成龙御云，之而隐现霭氤氲。制殊周礼五等执，义表昌黎杂说文。
汉玉人才寸馀以汉玉山子居之宛有振衣千仞槩率尔成咏
作者：弘历
朝代：清
体裁：五言绝句

开襟松下风，貌古色犹童。神写裴叔则，诗传左太冲。
汉玉千秋亭侯印
作者：弘历
朝代：清
体裁：五言律诗

鄗南五成陌，除设纪萧王。受命祥由肇，封侯姓莫详。摩挲欣穆穆，抑埴谢章章。翰席资稽古，千秋永葆光。
汉玉半璧
作者：弘历
朝代：清
体裁：古风

熊熊乍认朝霞衬，规规半露秋蟾晕。桂生不斫吴刚刃，葆光蕴藻沉以润。击之岂减云门韵，庇荫嘉谷赞灵运。球图之间永为镇，寸阴是竞式前训。
汉玉双鸠
作者：弘历
朝代：清
体裁：七言律诗

刻玉成鸠汉制遗，双栖恒不离雄雌。那因晴雨为呼逐，可向榛桑想羽仪。京索追求虽说俗，长安变幻亦传奇。老安本是宣尼志，祝餲扶危合廑斯。
汉玉图章歌
作者：弘历
朝代：清
体裁：古风

他山之石琢磨之，古文缪篆精且奇。不一其人亦异时，何来荟萃珍无遗。如入五都纷陆离，纽检错见龟坛螭。切牙铸金徒尔为，印统漫惜差毫釐。刻舟求剑达者嗤，一再考玩有所思，抑埴者谁葆者谁。
汉玉图章歌
作者：弘历
朝代：清
体裁：古风

土华璘㻞青铜色，蒲牢为纽凫钟式。躨跜饕餮周身刻，苌弘血冷不可逼。何代刚卯资抑埴，昭陵玉碗出幽宅。耿氏得之重和璧，重镌丹诚誇世德。万签插架夥图籍，品题用以辨真迹。俎中彭越无英魄，族分赀散谁复惜。琅编锦轴天府积，此章随入等㼾甓。偶抚摩之色黝赤，词臣博古均能识。验之曾钤诸卷册，不差毫釐同刻画。吁嗟乎丹诚两字千秋勒，忠我朝欤抑胜国。两端首鼠堪叹息，钱氏铁券不可得。
汉玉圭
作者：弘历
朝代：清
体裁：五言律诗

杼上周时制，循名汉代贻。色将土与合，错久石相辞。徵谱非五等，辨文是一夔。弆藏无所用，今古制殊宜。
汉玉夔磬
作者：弘历
朝代：清
体裁：古风

于阗绿玉含菁英，白虹五夜宝气腾。昆吾奏巧雕镂精，神螭轇轕翔云征。联翩伏翼瑶光明，非环非玦非珩璜。铿然流韵清泠泠，后夔戛击谐韶韺。九苞丹凤来虞廷，宫悬枞业依管声。奏格清庙和且平，时显时閟尘劫更。土花凝碧韬光晶，神工赩奕召六丁。至宝终不幽崖扃，肯教亵玩供俗听。荐之温室珍连城，座中琬琰罗纵横。静对渊穆含古馨，为阐潜德视此铭。
汉玉娃娃歌
作者：弘历
朝代：清
体裁：古风

伊古玉人琢两孩，长寸又五分寸才。天真烂漫笑盈腮，璘玢土浸周身皆。黄题谁氏伴夜台，复因何代出坎埋。曾无分散伯仲偕，疑为荀家爽靖侪。慈明外朗风度恢，叔慈内润温其怀。子将所评诚弗乖，制以玉山为其斋。埙篪叶韵期永谐，掷笔自哂有是哉。无彼入宁有此来，终弗失群是用佳。
汉玉小璧
作者：弘历
朝代：清
体裁：七言绝句

小璧量惟三寸圆，中规肉好尚完全。设如执以朝端献，一例酎金议那蠲。
汉玉屏风歌
作者：弘历
朝代：清
体裁：古风

君子无事不离玉，琚瑀佩左珩璜右。岂伊玩物重奇淫，五德咸备堪为友。嶷嶷逾尺汉玉屏，直方大与坤为偶。产之必在方之流，剖之应自和之手。天球弘璧想同时，结绿垂棘望而走。入土出土千馀年，阅几沧桑静以寿。藉紫檀架袭锦囊，内府流传岁已久。从无题什岂有待，我欲吟之恧诗丑。温润密栗无玷瑕，特达孚尹匪绀黝。色得元黄之正中，质具圭璋之素守。如在郁罗萧台畔，俯视日月数星斗。不为斯篆之秦玺，抑埴徒污方空绶。不为增碎之汉卮，承浆更滥如渑酒。但为宣室之外屏，义合于古纳自牖。所期有贤汝不蔽，何虑有谏吾不受。人惟求旧器岂不，徒贵异物斯物诱。刓真未肯命嗅人，附题权令挥颜柳。
汉玉斧佩歌
作者：弘历
朝代：清
体裁：古风

我闻仙人采药炼丹砂，骑二茅龙凌紫霞。凌紫霞，乃有金芝灿灿茁玉芽。人间凡铁斸不得，持此玉斧采以归其家。仙人成仙登鸾车，遗却玉斧埋尘沙。迩来四万八千岁，又阅人间之岁华。葆光染赪云，灵文隐茸葩。水碧馀润不可黩，仙人回顾空咨嗟。
汉玉斧佩歌
作者：弘历
朝代：清
体裁：古风

玉也视若匪琼玖，千年土气受而久。夔文非秦汉所有，三代以上丁甲守。抚之光润不留手，却无英气发扬露。出土胡为弗胫走，有可欲焉人知否。
汉玉松石图
作者：弘历
朝代：清
体裁：五言绝句

一株与一拳，古玉成新制。虽乏圭璋材，不渝贞白意。
汉玉牛
作者：弘历
朝代：清
体裁：古风

不箱而服犁而耕，谁赋尔质玉人能。丙吉问罢即肖形，尚疑望月牟然鸣。奏刀无惧于庖丁，试看觲角为牺牲。汝独樗也不和羹，短尾秃速腹彭亨。清泉白草心无营，导食有术仙方成，骑过函关一样青。
汉玉璜有制为悬磬以进者诗以咏之
作者：弘历
朝代：清
体裁：古风

忆昔昆山英气发，卞氏琢成杂佩物。非琚非珩如半月，九原曾伴苌弘骨。瑰宝至竟难埋没，牧童失火重瞳掘。剔除苔藓色怫郁，土华剥蚀不可扢。雷纹夔篆细毛发，当年佩服联黼黻。制为悬磬想抱屈，璜欲言之口终吃。
汉玉璧
作者：弘历
朝代：清
体裁：古风

一泓秋水赪霞染，疏列明星四五点。何代连城出幽坎，设置秦台能照胆。东序大训非厕忝，相辉古色不可掩，尺壁非宝式前范。
汉玉璧
作者：弘历
朝代：清
体裁：古风

入土出土各万年，寿过赫胥及骊连。谓之曰汉顿置焉，谁谓洪荒无玉人。否则琢磨由真仙，若无若有龙凤卷。金堂十二相周旋，以古自泽以质全。奚为海水奚桑田，秦争赵夺誇智权，如苍蝇声��然。
汉玉璧
作者：弘历
朝代：清
体裁：古风

本来犹是昆冈石，一片红云变英白。入土出土千年易，形如满月径逾尺。天然岂有刚刻迹，为谷为蒲不可识。晁采内藏土华蚀，庇荫嘉谷此其德。特达廉贞寿而泽，宜登宣室之笋席。
汉玉瓶
作者：弘历
朝代：清
体裁：五言律诗

出幽辞子午，成器想礛䃴。瑰宝汉京重，廉贞君子如。砚头沾墨雨，世外阅仙鱼。棐几陪清供，兴怀静赏馀。
汉玉秋蝉有雕檀木为蕉叶以承之者朅尔触兴率成是诗
作者：弘历
朝代：清
体裁：古风

谁制玉为蝉，谁刻木为叶。玉人与木工，本两不相涉。二物偶付托，讵是精神接。新蜩鸣绿阴，视此孰庄蝶。
汉玉秘阁
作者：弘历
朝代：清
体裁：古风

亦知出剖非出冶，胡乃形模未央瓦。土花剥蚀黔而赭，汉晋无闻独何也。英华佳丽提拾者，佐我文房之儒雅。右军悬腕此无假，金粟平铺笔羞把。
汉玉笔山
作者：弘历
朝代：清
体裁：古风

温润刚廉具双德，千年古物黝而泽。介绍管城友即墨，挥毫秀发资芸席。笔阵文澜两无力，砚左坐对多惭色。照映如近裴叔则，道筦天倪示微的。
汉玉素璧
作者：弘历
朝代：清
体裁：古风

玉之古率称汉耳，斯突周姬疑夏姒。蒲谷辨等匪所云，惟存素质合太始。中规而圆尺以盈，肉倍其好平如砥。沧瀛涌出大轮团，有云晕作红黄紫。一点精莹不受遮，留照三千万劫里。
汉玉螭璧谣
作者：弘历
朝代：清
体裁：古风

昆山璊玉良工镌，双螭升降交蜿蜒。食清亦弗游浊焉，似浮碧水偃蹇蟠。乃知以瓐为质坚，尚之琼英絅则然。否则佳城血浸殷，出土不知伊何年。文木作架陈书筵，穆如与古相周旋。
汉玉蟠螭谷璧
作者：弘历
朝代：清
体裁：五言律诗

汉代风犹见，春官典可论。中规成肉好，杂器胜瑶琨。似有真人气，曾无刚刻痕。每因兆多谷，珍重未忘言。
汉玉谷壁
作者：弘历
朝代：清
体裁：古风

乳文土绣堆如立，抚弗留手腴而泽。肉好轮圜盈周尺，云汉寿实过百什。列爵五等二有壁，三后五前垂典则。执者何人莫能识，奉恩宣德斯其职。曰斯非宝寸阴惜，企哉神禹不可及。
汉玉谷璧
作者：弘历
朝代：清
体裁：七言绝句

佳城出千百年馀，周制分明五等胪。不识当时执觐者，抑为吴也抑邾欤。
汉玉谷璧
作者：弘历
朝代：清
体裁：古风

几千年复出乎土，斮絮非坚有良语。绣华蔚缛隐膴膴，粟粒已平纹尚睹。玉葆其光璧犹汝，若月不受吴刚斧，穆然久视湛于古。
汉玉谷璧
作者：弘历
朝代：清
体裁：七言绝句

周官周礼制曾遗，后世称珍概汉之。我独睪然缅姬室，措刑黼饰太平时。
汉玉谷璧
作者：弘历
朝代：清
体裁：古风

土花㻞㻞其光葆，道人之容枯不槁。千年以上目前藻，寸度规圆合羡好。虽有琢磨无奇巧，元气配藜丁甲保，庇荫嘉谷斯为宝。
汉玉谷璧
作者：弘历
朝代：清
体裁：古风

好中规于内，肉倍好于外。故是子所执，何人更何代。庇荫赞农功，威仪辑王会。浑无刚刻迹，粟粒自拥荟。睪想千年上，鼓钟斯绍介。致显或因幽，以朴得不坏。谷宝那厌多，物玩亦宜戒。
汉玉谷璧
作者：弘历
朝代：清
体裁：五言律诗

姬周分爵秩，炎汉递流传。贵道十端备，中规五寸圆。琢磨具精诣，庇荫有神权。嘉兆占多粟，宁当槩与捐。
汉玉谷璧
作者：弘历
朝代：清
体裁：五言律诗

执自在姬周，称惟纪汉刘。棘珍出椟韫，谷宝满盘浮。侧视那分价，负趋岂相收。寸阴思禹惜，尺璧愧尧投。
汉玉谷璧
作者：弘历
朝代：清
体裁：古风

璧以谷名执以子，礼器姬周制传始。入土出土几千年，肉好漠然那识彼。因悟颖物终不秘，絮斮漆灯见原鄙。谷因土生名已佳，华复土蚀质转美。惟土物爱厥心臧，旋自哂恐非谓此。
汉玉谷璧
作者：弘历
朝代：清
体裁：七言绝句

粟粒平擎若自然，葆光韫采谢雕镌。楚州底论第三宝，喜在嘉生兆有年。
汉玉谷璧
作者：弘历
朝代：清
体裁：古风

视之有纹抚不觉，称曰汉璧犹卑之。血土所浸合一色，碧天霞抹红黄辉。澹然蕴古以自泽，夫其用者知为谁。
汉玉谷璧
作者：弘历
朝代：清
体裁：古风

谷以续而生，其字并训善。制璧识良珍，讵惟襄国典。姬周逮于今，每以幽复显。土气缛可掬，粟粒栗堪辨。足食岂辞多，摛词义兼演。
汉玉谷璧
作者：弘历
朝代：清
体裁：五言律诗

车口中规团，量盈五寸宽。重农惟汉诏，典瑞在春官。刚刻浑无迹，丰绥兆有端。宁须拘子执，香扆侑铭盘。
汉玉赤刀
作者：弘历
朝代：清
体裁：七言律诗

何来天畔赤霞低，岂是当年在序西。晁采不徒誇琬琰，葆光宁复比玻瓈。因思不琢何成器，每爱今居古与稽。多少神仙题箓籍，谁将津逮问刀圭。
汉玉赤刀歌
作者：弘历
朝代：清
体裁：古风

出匣宝气腾葱郁，秋水一湾落霞拂。游刃恢恢岂少�，疑有丁甲相呵㗵。蟠虬之而晁采蔚，当年西序横陈物。介绍大训连朱芾，姬室文明此黼黻，遐思成康不可迄。
汉玉辟邪璧
作者：弘历
朝代：清
体裁：古风

中规一片昆崙精，玉人细刻辟邪形。延吉祛恶古所称，土华依约葆光晶。如冻梨貌寿而贞，出从谁氏之佳城。黄肠曾以伴漆灯，有可欲焉终复呈，孝文斮絮诚何情。
汉玉镇圭
作者：弘历
朝代：清
体裁：五言律诗

峚山质贻古，宗伯掌传今。敬识牖民谊，惟怀安国心。土华文半隐，葵首制重寻。思义顾名处，如承师保临。
汉玉镜台
作者：弘历
朝代：清
体裁：古风

藓花剥蚀虬盘委，温润酣酣通表里。入土千年色不玼，香奁右物谁所以。承轮有螭昂其觜，红颜柔脆故应毁。精灵呵护仅存尔，倜傥因思温长史。惜哉世人鲜识此，钱塘苏小抱香死。置而不用亦其理，尚忆秋蟾光若彼，扶桑挂日枝难比。
汉玉鸠头
作者：弘历
朝代：清
体裁：七言绝句

京索闻鸣瑞有由，自兹刻玉饰鸠头。恍疑广受归东海，娱乐田庐赐物留。
汉纯素鉴歌
作者：弘历
朝代：清
体裁：古风

纯素大鼻汉镜式，规圜其径逾一尺。吉金背弗事雕几，海马蒲萄祛藻饰。千年出土青绿湛，香奁谁用未可识。抑为班乎伴纨扇，辞辇深宫耀芳则。抑为燕乎啄王孙，争艳椒涂妒合德。由来一例照蛾眉，贤否天渊彼自隔。镜乎镜乎付不知，岂待妍媸对颜色。
汎湖玩月二首·其一
作者：弘历
朝代：清
体裁：五言律诗

弦月擘云匡，依依盈手光。暂教抛秘卷，便与汎轻航。秉烛漫游夜，开篷喜纳凉。无为萦夙昔，乘景且徜徉。
汎湖玩月二首·其二
作者：弘历
朝代：清
体裁：五言律诗

素彩醒吟眸，沧池载拍浮。光如凝露皛，魄不挈波流。萤点乱燃夜，蝉声暗报秋。未能学谢客，归后复登楼。
江北一带各报得雪并有报雨雪兼滋者诗以志慰
作者：弘历
朝代：清
体裁：古风

陕甘昨报雪，北省实均沾。淮徐其若何，因之望江南。陆续接奏章，料实非虚谈。淮扬及徐属，胥称寸以三。江宁与歙省，或致雨泽兼。虽非优渥足，春泽信早覃。批慰固诚慰，盼近愁仍添。
江北杂咏八首·其一
作者：弘历
朝代：清
体裁：七言绝句

太公兵法世皆知，何必三朝始授之。东坡卓识曾标论，能忍故为王者师。
江北杂咏八首·其七
作者：弘历
朝代：清
体裁：七言绝句

广陵故事盛元宵，毛顺还惭綵翠飘。节过落灯兼厌闹，无须法善驾虹桥。
江北杂咏八首·其三
作者：弘历
朝代：清
体裁：七言绝句

谁云沧海变桑田，社祀何传传以贤。手署当时精藻鉴，韩棱应得楚龙渊。
江北杂咏八首·其二
作者：弘历
朝代：清
体裁：七言绝句

徐君心欲已心许，冢树高悬百鍊冰。泉下重生终不愧，全斯谊者祇延陵。
江北杂咏八首·其五
作者：弘历
朝代：清
体裁：七言绝句

一饭王孙早识贤，丛祠犹在故城边。可怜须贾绨袍赠，不在应侯未遇前。
江北杂咏八首·其八
作者：弘历
朝代：清
体裁：七言绝句

二十四桥明月夜，清词丽句数司勋。玉娥诏我无双景，不遣长空点片云。
江北杂咏八首·其六
作者：弘历
朝代：清
体裁：七言绝句

渐台守约义捐身，千载贞姜谁与伦。今日露筋祠畔过，挽颓喜复有斯人。
江北杂咏八首·其四
作者：弘历
朝代：清
体裁：七言绝句

桃沟岸畔伍员里，报楚匡吴两鬓星。不及包胥各行志，一诚七日泣秦庭。
江南弄
作者：弘历
朝代：清
体裁：古风

江南弄，吴国弦，韶秀山川澹荡天。照耀朱楼绿树，轻盈翠盖兰船。谁家殢意期来毂，何处离情怨去鞭。去鞭来毂纷无已，借问谁能忘忧喜。忘忧喜，长流不尽春江水。
江南总河李奉翰等奏清口流通情形诗以志事
作者：弘历
朝代：清
体裁：古风

乙已洪湖弱，或喻如盘子。而予筹消息，当有盛涨矣。屡以谕河臣，应慎盈虚理。丙午夏果然，涨波堤堰毁。清江大被灾，庐舍胥浸水。秋冬始渐涸，旧观复仍俟。洪湖乃如常，禦黄赴海驶。运河水亦深，漕艘进迤逦。学臣信耳食，仍谓湖淤滓。然或河臣饰，吾惟求实耳。命往勘真形，兼听期一是。
江南总督尹继善奏报下河有收诗以志慰
作者：弘历
朝代：清
体裁：古风

下河如釜底，十岁九遇涝。众壑之所归，蒿目愧疏导。昔亦坚闭坝，霖小颇收效。异涨乃偾事，上下胥灾告。后人更鉴兹，开坝计称妙。昏垫数州县，岁惟赖赈粜。长此将焉穷，展转为忧悼。江乡亲历览，熟筹略知要。与其临事忙，毋宁先事料。运河足浮送，其馀应预耗。更浚归江路，并驱尾闾造。今秋幸获收，大吏佳音报。南望为额庆，沟壑免颠倒。庆矣继生愁，徐沛仍泥淖。
江南总督李世杰河道总督李奉翰奏开高堰二坝情形诗以志事
作者：弘历
朝代：清
体裁：七言律诗

向愁清弱致侵黄，即虑盈虚清有强。降旨诸臣应早识，留心高堰莫疏防。奏来二坝兹先启，谕去下河慎后殃。何处非民非赤予，胥筹全美惕无遑。
江南总督李世杰河道总督李奉翰奏请添建闸座诗以志事
作者：弘历
朝代：清
体裁：七言律诗

邳运流湍似建瓴，向无闸蓄泻难停。前年建两工失缓，今岁增双议合听。往复咨胥为民计，叠层建在就河形。庶几转漕抵通速，仍藉春膏望靡宁。
江南总督李世杰河道总督李奉翰奏黄河洪泽湖盛涨堤岸各有漫溢即用前韵诗以志事
作者：弘历
朝代：清
体裁：七言律诗

隔日奏来清与黄，一时并涨势雄强。清侵南岸已难禦，黄漫北堤又莫防。原在意中非吏懈，惟申恩沛救民殃。何辜淮土苏旋困，曰惕曰惭两不遑。
江南总督李世杰等请因河工开捐不允所请并成是什示志
作者：弘历
朝代：清
体裁：七言律诗

方伯河臣会奏章，开捐请以助工忙。费如昨岁十之二，何必今年变厥常。若曰怜材多白首，应思迟用碍青箱。老人戒得堂成什，财聚知输财散良。
江南总督萨载奏江南运中河无黄水情形诗以志事
作者：弘历
朝代：清
体裁：古风

明兴称山东，三湖无黄水。黄依旧运行，别入江境里。萨载今奏至，运中水清泚。是虽略参差，详陈亦降旨。大都俱未淤，清水胜而已。屡教疏下口，循序胥海委。至于纤道废，勤修通漕矣。伏过秋正临，二汛幸安敉。惟待引河成，复故宣防起。何事不萦怀，切要一端此。
江南总督萨载等奏报淮安得雨诗以志事
作者：弘历
朝代：清
体裁：七言律诗

久缱淮安泽未及，飞章幸报渥恩覃。连朝继夜优膏霈，麦颖黍苗苏意含。谩颂瓣香申悃达，应知旰食切怀惭。更廑徐海可均被，仍令详陈驰驿骖。
江南总督萨载等续报得雨诗以志慰
作者：弘历
朝代：清
体裁：七言律诗

廿三四五雨沾渥，江浙连疆泽被均。虽觉逊南湿诚接，惟因忆北望仍频。登盘饼饵麦期稔，浸陇秧苗稻利新。夏长秋收时尚远，言当戒满意犹谆。
江南总督萨载等续报透雨诗以志慰
作者：弘历
朝代：清
体裁：七言律诗

龟山淮渎敬驰香，续得甘霖降霈霶。盈尺不惟沾徐泗，分膏且喜渥升扬。高田望夏收麦穗，低垄蓄波润稻秧。忧以切因慰之亟，殷殷益励敬无遑。
江南意
作者：弘历
朝代：清
体裁：古风

毛嫱白台及西子，不必谋面人知美。吴越山川罨画中，传闻争羡亦如此。吟诗好景说江南，前此何曾一税骖。观风问俗式旧典，湖光岚色资新探。朝来小雪千林缀，梅信依稀速邮置。邓尉孤山似此无，迎人跸路江南意。
江南河道总督兰第锡奏报丰汛六堡黄河堤工漫溢诗以志事
作者：弘历
朝代：清
体裁：七言律诗

十年幸庆晏平澜，丰汛惊闻有漫滩。六堡旧圈涌急溜，大堤坐蛰夺洪湍。河臣惶惧教勤治，已德失疏肯自宽。堤吁合龙在宣筑，灾区命急恤民安。
江南河道总督兰第锡奏报漕粮全出江南境及查勘河工情形诗以志事
作者：弘历
朝代：清
体裁：七言律诗

出境南帮率不迟，更兼足漕利行资。补堤筑扫经营豫，坚堵开挑妥贴为。顺水性仍资有识，存天理要在无私。从来掣肘非嘉事，两字叮咛敬慎之。
江南河道总督兰第锡奏报漕船首帮出江南境日期诗以志慰
作者：弘历
朝代：清
体裁：七言绝句

漕帮首进出淮徐，冬兑冬开果复初。区画劳心不虚耳，慰于兹亦愧兹欤。
江南河道总督李奉翰奏报清不抵黄情形诗以志闷
作者：弘历
朝代：清
体裁：古风

方欣河臣驰驿奏，清水畅流已启坝。南者济运且刷黄，北者赴海并黄下。以手加额谢神佑，忽又飞章递来乍。桃汛黄胜清本弱，以致回溜逼清泻。无已下策救燃眉，仍闭拦湖禦黄坝。复称此实向有之，黄弱清强仍扺洒。吁嗟此事如诚然，何不早陈过谁卸。重臣差往资熟筹，南望依然愁晓夜。一劳永逸敢漫言，亦惟尽心补苴罅。
江南河道总督李奉翰奏邳睢黄河南岸魏家庄堤工漫溢诗以志事
作者：弘历
朝代：清
体裁：七言律诗

方喜江南雨插秧，即闻河溢魏家庄。似兹略涨已为害，则彼长堤何恃防。固不因疏遂交议，亦当思久为谋良。陶庄治后岁遭决，更致疑焉惭不遑。
江南河道总督李奉翰河东河道总督兰第锡各报河湖水势骤长工程平稳情形诗以志慰
作者：弘历
朝代：清
体裁：古风

仲夏下旬来，迤南雨特渥。自豫至江淮，涨增盈壑谷。清则拆坝宣，黄则巩堤束。幸而脩防坚，南北叨平福。两处各誊章，一日至开牍。额手谢神惠，慰更增虔肃。既思涨夏中，汛势或减伏。然益应敬慎，自铭更分嘱。
江南河道总督萨载奏报秋汛安澜诗以志慰
作者：弘历
朝代：清
体裁：七言律诗

陶庄河口乃初更，以此新工越系情。已自伏秋过二汛，欣知深广刷中泓。正阳津渡报消涨，洪泽尾闾畅泄清。更蓄淮资明岁运，年年惟是计平成。
江南河道总督萨载奏清江得雨诗以志事
作者：弘历
朝代：清
体裁：五言律诗

伏雨原无定，分龙霈不齐。一朝迟南北，两地异东西。土入六七寸，云铺远近低。惟因待风息，挽渡又稍稽。
江南河道总督陈辉祖奏报得雨诗以志慰
作者：弘历
朝代：清
体裁：古风

清和哉生魄雨后，江南旬馀连逢霁。侵寻历齐及入燕，日甚一日望霖意。适值杨庄报水浅，遂缱江南询雨势。奏来大都需甘泽，遥忆民间恐灾致。北方次第幸沾膏，佳音今日方云至。督河驿报清江地，月既望乃渥澍霈。入土六寸势颇广，莳秧举耜兴农事。运口水深八九尺，无烦起剥舟行利。额手固为淮徐庆，仍廑江南念弗置。
江南河道总督陈辉祖奏报睢宁郭家渡堤工合龙诗以志慰
作者：弘历
朝代：清
体裁：五言律诗

原报季秋半，合龙可蒇工。果然引正溜，全势赴中洪。命叙劝彼众，因欣惕我衷。缱怀仍在豫，切切念何穷。
江南淮徐等处连年被灾既蠲租赐复旋命大臣前往加赈今闻麦秋有收喜而有作
作者：弘历
朝代：清
体裁：古风

曾闻古人语，民以食为天。宵衣望岁心，日久倍乾乾。惟愿万宇内，比户免饥寒。念彼淮徐地，水旱数岁连。啼饥彼老幼，孰哺粥与饘。号寒彼妇子，孰衣布与绵。每当大吏奏，或闻舆论传。玉食不能咽，仰吁泣涕涟。匡救尽人事，蠲复遑后焉。旋命大臣往，勘赈德意宣。拯彼沟壑危，登此衽席安。帑藏非所惜，更留转漕船。近接守土臣，封章传喜言。云是麦有秋，饼饵可佐餐。仍逢雨旸若，秧苗绿茁田。稍慰午夜忧，额手意欢然。皇天溥仁爱，今秋定有年。
江南潮灾叹七首·其一
作者：弘历
朝代：清
体裁：古风

江南古来称泽国，十岁九涝患不息。集议为谋疏浚方，补救惟应尽人力。潮灾数十岁一遇，不先不后于兹值。呜呼一歌兮歌始辞，遥遥南望兴嗟咨。
江南潮灾叹七首·其七
作者：弘历
朝代：清
体裁：古风

谁云救灾无善策，尽一分心一分益。截漕蠲税粗示概，调剂详筹牧臣职。仓储库帑莫吝悭，墨吏豪胥戒侵索。呜呼七歌兮歌悄终，吾言有尽心何穷。
江南潮灾叹七首·其三
作者：弘历
朝代：清
体裁：古风

苏松郡邑滨大海，民乏那堪遇凋瘵。一夕风涛多没沦，南汇崇明首称最。去岁淮扬河患重，胡乃灾伤一时会。呜呼三歌兮歌放言，波臣何处为招魂。
江南潮灾叹七首·其二
作者：弘历
朝代：清
体裁：古风

有奏有奏自南来，七月望日潮为灾。天纲浡潏洪涛涌，气压百川为倒回。纵有禹也应束手，胥为鱼矣惟增哀。呜呼二歌兮歌再陈，披奏到今常戚辛。
江南潮灾叹七首·其五
作者：弘历
朝代：清
体裁：古风

民命轻于叶可伤，昏夜走避无向方。巨浪连山风更鼓，浤浤汨汨雨屑凉。屋庐漂荡全家没，其稍幸者乃有孤儿�妇哭其傍。呜呼五歌兮歌未阑，不必眼见涕汍澜。
江南潮灾叹七首·其六
作者：弘历
朝代：清
体裁：古风

死者已矣生堪悯，惊魂才定沉酸引。强夺弱餐祗为饥，毋牵子售非由忍。此时破屋已无依，转眼冬来更寒窘。呜呼六歌兮歌将已，不为空言徒罪已。
江南潮灾叹七首·其四
作者：弘历
朝代：清
体裁：古风

彼时闻道多东风，赤龙奋怒长蛟洪。鼋鼍□蝄借势雄，磨牙砺爪思腹充。万间茅屋如捲蓬，须臾化作冯夷宫。呜呼四歌兮歌四叠，伤哉吾民命轻叶。
江南督抚李世杰闵鹗元奏报通省得雨情形诗以志慰
作者：弘历
朝代：清
体裁：七言律诗

榷关报雨祇淮安，驰驿因询督抚官。同日二臣奏以到，春膏各府被之宽。麦麰饼饵市人冀，粳稻仓箱农父欢。南望吾民幸何遇，志深戒满敢盘桓。
江参千里江山歌
作者：弘历
朝代：清
体裁：古风

展卷古香霏坐席，悬知丹青定神迹。摩挲东绢辨氏代，宣和御物光而泽。历历江山领神韵，抚掌喜果遇莫�。漫称千里犹顿置，直与造物同翕辟。何奇不有美不具，放不觉阔收不窄。意所欲赴笔已到，应接无暇心为役。命物抚景属馀事，坐游真令忘朝夕。我闻椿公作画继，贯道本在上士格。故宜瓣香拜太史，更爱颜筋字锥画。豪敚真鉴两俱幻，何必御府便成隔。几暇文臣偶赓和，一脉精神照今昔。
江天风雨歌题宋宣和画
作者：弘历
朝代：清
体裁：古风

江天低黯云脚垂，雨意欲悭风驱之。霶�银竹忽立霔，溟濛那辨天之涯。溪头舟子招不得，驴背破伞安能支。客不怨雨怨风虐，迫来淫潦夫何为。北方三四月例旱，微云总被风吹散。南吹雨来人不欣，北吹雨去人增懑。风乎风乎尔岂不徒劳，何不分江国之殢云为北地之甘膏。将一举而两得，称巽二之功高。道君此图意何托，徒观湿润弥空阔。九成誇夺造化功，天瓶漫从庙市获。幻荣辱亦幻风云，达观真不值一噱。
江宁回跸驻栖霞作
作者：弘历
朝代：清
体裁：七言律诗

三日金陵驻葆旌，观民率已�民情。尊亲岂不怜群戴，疏瀹都缘系别营。襄邑四乘将阅坝，摄山一宿且随程。较农所愿收春雨，游景偏欣值午晴。
江宁故宫城歌
作者：弘历
朝代：清
体裁：古风

江宁故城凡几移，秣陵冶城纷难考。建康台城即在兹，无过左右淆里表。率因世远年已湮，以讹传讹殊不少。秖有紫禁及故宫，朱明迹近还堪讨。然而殿阁无一存，惟存柱础埋烟草。至元拆木输大都，永乐重运燕京道。午门斗城馀雉堞，皇极殿瓦双䲭倒。福王睹斯应椎心，卧薪恢复犹难保。而何耽乐信邪奸，乃叹优人艰致好。豫王得之未费力，荒凉岂缘兵燹扰。即今城内驻旗兵，尚觉空圹多溪沼。凭舆小住吊兴亡，鉴戒虑深非炫藻。
江宁旋跸再驻栖霞作
作者：弘历
朝代：清
体裁：七言律诗

巡方诸典大端成，戒在从流返旞旌。钟阜回看林外隔，摄山乍见面前迎。一宵岩馆聊眠月，万顷麦田喜烘晴。诗句已多图静赏，景光其奈每牵情。
江宁旋跸驻栖霞之作
作者：弘历
朝代：清
体裁：七言律诗

驻跸三朝诸务成，言旋恰值朗新晴。未能民意初无恋，讵可神情略有萦。润野农功过雨好，栖霞山景向人迎。前斯剧热今薄冷，时节何曾有定衡。
江宁旋跸驻龙潭行宫作
作者：弘历
朝代：清
体裁：七言律诗

巡狩无非事者然，要于胜处戒流连。金陵诸务既云毕，容水一程适可旋。殊昔摄山驻以豫，图今浮玉到为便。怯行百里近廿里，自觉须眉已长年。
江宁行宫八咏 其一 勤政堂
作者：弘历
朝代：清
体裁：七言绝句

祖训由来勤政先，在宫时迈总应然。深居肯祇搆清咏，引见除官取众便。
江宁行宫八咏 其七 绿净榭
作者：弘历
朝代：清
体裁：七言绝句

密围敞榭令人远，暂坐翻因意与迟。最爱琅玕初过雨，云栖重拂露珠垂。
江宁行宫八咏 其三 镜中亭
作者：弘历
朝代：清
体裁：七言绝句

渌水中亭号镜中，旃摩弗藉照恒空。妍媸自取都无我，此是人间最大公。
江宁行宫八咏 其二 鉴古斋
作者：弘历
朝代：清
体裁：七言绝句

事当鉴古亦其常，即境题斋敢不蘉。岂必六朝举往迹，近看明代此兴亡。
江宁行宫八咏 其五 塔影楼
作者：弘历
朝代：清
体裁：七言绝句

拾级登楼纳远景，巍然塔影入楼窗。曰空曰色如何判，此际惟应万虑降。
江宁行宫八咏 其八 判春堂
作者：弘历
朝代：清
体裁：七言绝句

庭梅结子药栏开，判断春风著意催。八景往年都顿置，七言促就跸将回。
江宁行宫八咏 其六 听瀑轩
作者：弘历
朝代：清
体裁：七言绝句

平池亦复有高低，溅石为声韵各携。此是八音繁会处，不齐中自有其齐。
江宁行宫八咏 其四 彩虹桥
作者：弘历
朝代：清
体裁：七言绝句

曲折双桥接水亭，朱栏倒映绿波渟。试思何以彩虹号，闪影波翻无定形。
江宁行宫联
作者：弘历
朝代：清
体裁：联

风物江山艳阳候；人文都会太平时。
江宁驻跸恭依皇祖诗韵
作者：弘历
朝代：清
体裁：七言律诗

下民疾苦廑清诹，晏处遑安慎一游。祖德巍巍期仰法，俊材济济切旁求。六朝文物资凭揽，数日慈宁奉豫留。问俗平康宜正直，无须式克用刚柔。
江山一览阁
作者：弘历
朝代：清
体裁：七言律诗

无路中间有路通，豁然开朗眄长空。句披月胁天心妙，窗纳千岩万壑风。橘树迎人还郁翠，杏花过雨乍殷红。谁云俯仰成陈迹，恰似沙纹浅印鸿。
江山一览阁中橘树子二盆郁翠垂金饶有佳致辄题以句
作者：弘历
朝代：清
体裁：七言绝句

累累金实突黄柑，色映无生古佛龛。橘月燕山吟橘树，春风一室小江南。
江山小景歌题王炳仿李唐画
作者：弘历
朝代：清
体裁：古风

杜甫七字真清新，不薄今人爱古人。于诗既然画岂异，江山景命摹其神。求师当于古人好，进斯更当师大造。画禅室里秘笈贻，炳也试一研精讨。位置江山已合宜，江烟山树纷呈奇。离钩三寸不可说，会之当于弗即离。松下藉草伊谁氏，以手招呼那肯起。骊连曩事如可闻，我亦因之下风矣。
江山秋霁歌题张宗苍画
作者：弘历
朝代：清
体裁：古风

他人之画画其法，宗苍之画画其理。求之于今几莫俦，求之于古竟堪比。黄大痴，倪高士之二子，中得神髓。是时火流西风起，应节搆此盈丈纸。正旗堂阵大差排，探胁雕肝细模拟。天欲高而蔚蓝，树欲鸣而染紫。有如洗之碧山，更带之以流水。石厂倚岩，板彴接涘。柴扉间出，水阁斜迤。气霁神来，百务爰始。细径归樵，无反裘斯可矣。策杖访客，则有抱琴之童子。坐竹窗者，伊谁非庞德公乎，是则山阳高平而已。眄蒹葭之苍苍，想风人之深旨。蜗庐若浮彼纬萧者，宁善贾之可市。远帆天末挂，孰谓非太白当年无恙秋风是。上下数千年，纵横一万里。我曾一览江山真面目，故知新秋霁景应如此。
江山胜览歌题张宗苍仿黄公望长卷
作者：弘历
朝代：清
体裁：古风

见豹一斑，雾变可以识全皮。尝肉一脔，镬中之味知无遗。金山昨春俯汗漫，尔乃西溯蒙泛东竟扶桑枝，指点长江源委应于兹。我非山人无事者，羡彼豪游万里揽胜，辄复命笔写。十年之久始成图，五日一石非虚也。相投意气谁知音，吴门高士倪云林。作诗酬倡识岁月，早必妙迹贻来今。今时宗苍亦老手，展图示之咨尔能临否。其工可能神不能，此语还应出诸此人口。经营惨淡阅月馀，我谓神来宗苍犹请迟斯须。粗皴疏点不数笔，现前真迹水乳如，乃知三鬣信有诸。忽睹浮玉朱栏扶，何须缕辨夔峡及芜湖。
江月
作者：弘历
朝代：清
体裁：古风

水月亦常见，江月见乃初。我来望后夜，娥御来徐徐。坐待破初更，乍觉金波浮。焦山及象山，对峙海门虚。团团烂银镜，高悬只须臾。击鼓罢冯夷，吹浪戢天吴。鳞昆及甲族，摄仰光明珠。拟欲问纤阿，三山究何如。水仙乘赤鲤，导我亲證诸。长揖谢未能，劳逸终殊途。
江月
作者：弘历
朝代：清
体裁：古风

烟花玉魄将满轮，邂逅江阁清无尘。光射海门接近观，气连岷山溯远津。初腾金蛇漾曲渚，乍悬宝镜涵轻沦。如见古桂斫吴斧，复疑明珠呈鲛巾。离奇变幻莫可状，溶溶淰淰都入神。此时此景恰逢我，裴公先我千馀春。
江苏巡抚吴坛奏报得雨诗以志慰
作者：弘历
朝代：清
体裁：七言律诗

正缱江南雨若何，驿章驰报霈恩波。甘霖月望四郊遍，沃土泽沾六寸多。栽莳三时期未误，欢欣万姓气增和。观民甫返怜犹切，慰志因成七字哦。
江苏巡抚奇丰额奏二麦收成八分诗以志慰
作者：弘历
朝代：清
体裁：五言律诗

二麦熟清和，青黄接稻禾。两藩殊等次，各府敢差讹。合以八分计，堪称中稔歌。畿南齐北忆，慰不胜愁多。
江苏巡抚奇丰额奏报麦收八分诗以志慰
作者：弘历
朝代：清
体裁：七言律诗

麦佳蚕逊奏杭州，隔日江苏亦报收。虽不中丰却非歉，祗因春雨惜过优。幸哉此地竟逢霁，再以旬朝可穫秋。远近吾民胥赤子，九畴那免一心忧。
江苏巡抚奇丰额奏秋禾收成九分有馀诗以志慰
作者：弘历
朝代：清
体裁：七言律诗

江浙连疆一水通，浙知江未念廑中。报章到异先兮后，布政分因西与东。频岁收逢实堪幸，九分馀信可称丰。南瞻岂不同民庆，方寸持盈益惕衷。
江苏巡抚奇丰额山西巡抚蒋兆奎湖北巡抚福宁各报得雨诗以志慰
作者：弘历
朝代：清
体裁：七言律诗

甫教驿问雨江南，未接谕先泽报甘。近悉晋沾到前两，远欣楚被逮兹三。卜秋宜麦兼宜黍，祈岁让廉弗让贪。迩日屡阴膏未霈，孜孜复冀渥恩覃。
江苏巡抚奇丰额护理安徽巡抚周樽各报秋收分数诗以志慰
作者：弘历
朝代：清
体裁：七言律诗

苏徽俱属江南省，南北秋收略不同。南则若时多报稔，北因被潦欠称丰。苏疆合计八分穫，徽省有馀一体充。其各应行宽缓者，弗教隅向念民穷。
江苏巡抚奇丰额浙江巡抚吉庆各报得雨诗以志慰
作者：弘历
朝代：清
体裁：五言排律

北省胥被泽，南江屡报膏。姑苏与各属，甘施润称豪。杭首及馀郡，透沾耕不劳。麦收均可冀，稻种早称牢。骈叠欣斯遇，受招戒慎操。乾乾识深懔，敢谓诩吟毫。
江苏巡抚奇丰额湖北巡抚福宁贵州巡抚冯光熊各报秋成口号志事
作者：弘历
朝代：清
体裁：七言绝句

中丰馀喜江苏报，上稔欠兼黔楚称。屡见与与及翼翼，益增业业更兢兢。
江苏巡抚庄有恭奏报麦收聊用志慰
作者：弘历
朝代：清
体裁：古风

江国重稻粳，麰麦本馀事。然足接青黄，迩来颇勤蓺。洚水实警予，灾沴重去岁。蠲赈不遗馀，米豆仍免税。补救乃百一，岂若康年赐。南北节候殊，麦收先夏至。大吏报佳音，云得九分逮。市米因减价，吾民赖稍济。禁曲令再申，毋使耗天惠。囤积亦并防，毋徒利三倍。撙节待秋收，庶得复元气。曰予有后命，遏籴古所忌。两浙近接壤，蚕麦歉此际。流通贵得宜，毋分彼此地。遥遥望南邦，庆慰以为愧。
江苏巡抚庄有恭来迎诗以示志
作者：弘历
朝代：清
体裁：七言律诗

恐妨赈务罢南巡，何事遥来肆觐频。政以连疆诚太泥，业因夙驾许遄臻。江乡疾苦吾恒切，前席畴咨汝悉陈。调幕同应抱深愧，速归其善活斯民。
江苏巡抚杨魁奏报得雨诗以志事
作者：弘历
朝代：清
体裁：五言律诗

久缱江南旱，幸逢闰月霖。因知惟物爱，可识即天心。补种沐恩渥，偏灾筹赈钦。慰哉仍虑者，重漕待嘉音。
江苏巡抚福崧奏到二麦收成分数诗以志事
作者：弘历
朝代：清
体裁：七言律诗

收麦江苏报应早，易其宣抚到因迟。重徵侵蚀屡为弊，吏治役奸可不知。补奏兹闻九分剩，遐思如见万民怡。南巡六度舆情悉，亲切相关更倍之。
江苏巡抚福崧奏报秋禾收成八分有馀诗以志事
作者：弘历
朝代：清
体裁：七言律诗

江省秋收报后时，抚臣易待汇陈迟。虽然合计中稔矣，实以偏灾独念之。邻郡有无纵相济，一区贫乏莫教遗。因丰者慰因歉戚，方寸恒惭鲜定期。
江苏巡抚费淳奏报各属雨泽频沾麦收有望诗以志事六韵
作者：弘历
朝代：清
体裁：五言排律

上本百篇满，终于小胜酬。下函十日置，大捷每朝求。以此懒摛笔，乍斯喜报邮。江苏春雨遍，八府四州优。五谷秧将起，十分麦可收。那能心不慰，露布望仍愁。
江苏巡抚费淳奏报雨雪情形诗以志慰
作者：弘历
朝代：清
体裁：七言律诗

苏抚平明奏简轃，欣逢正月泽甘新。雨先雪继节应是，省被属同渥略匀。二麦滋培芽始发，诸粮市价减还均。批朱岂不云慰藉，望霈依然愁此真。
江苏巡抚费淳安徽巡抚张诚基各报秋禾收成分数诗以志事
作者：弘历
朝代：清
体裁：七言律诗

甘肃秋禾遭旱外，其他北省率称佳。两江上下同朝奏，各属歉丰具摺排。苏则有馀八分幸，歙虽一欠七成皆。胥因遇沴稔收减，诚祝合龙惕系怀。
江苏巡抚费淳护安徽巡抚张诚基浙江巡抚吉庆护福建巡抚姚棻各报麦收分数诗以志慰
作者：弘历
朝代：清
体裁：七言律诗

麦收今岁遍江南，分数汇书慰允堪。近则苏阊九分信，邻惟徽歙八馀探。七闽倍四数犹夥，两浙同其更及蚕。岂不慰哉兼惕耳，渥优仍吁昊恩覃。
江苏巡抚费淳报春雨频沾诗以志慰
作者：弘历
朝代：清
体裁：七言律诗

北省今年春雨均，江苏佳澍报斯臻。实欣近远叨洪贶，益切旰宵惕藐身。足食足衣应则顺，湖南湖北乱那频。咄哉此语又成失，责已何须更责人。
江苏巡抚费淳江西巡抚张诚基各奏报二麦约收八分有馀诗以志慰
作者：弘历
朝代：清
体裁：七言绝句

江苏报以及江右，收麦八分各有馀。虽觉稔收逊北省，究资民食亦欣予。
江苏巡抚费淳河南巡抚景安各奏报麦收分数诗以志慰
作者：弘历
朝代：清
体裁：七言律诗

江苏报九河南八，九则上而八亦中。上足济灾耕种起，中虽逢燹闾阎充。无能调律惟增咎，有略补偏可诩丰。即日批章罢节赏，添愁竟与昨年同。
江苏巡抚长麟奏报得雨诗以志慰
作者：弘历
朝代：清
体裁：五言律诗

查赈莅淮徐，雨沾五寸馀。苏松报以向，邳宿霈斯初。正值京畿雪，因推齐豫墟。佳音却未递，悬望意为躇。
江苏巡抚长麟奏报通省秋成八分有馀诗以志慰
作者：弘历
朝代：清
体裁：古风

苏松蒙绥屡，今夏逢连阴。二府七分馀，未失下稔谌。淮徐常值歉，八馀九幸任。天泽有循环，盈虚理允忱。统计八分馀，中稔叨惠深。敢怀不知足，祈年增惕钦。
江苏巡抚长麟奏报麦收九分有馀诗以志慰
作者：弘历
朝代：清
体裁：七言律诗

苏抚飞章特奏闻，麦收竟报迥超群。幸逢合属登九数，犹比去年赢一分。已际上丰民气豫，自平时价市情欣。顾瞻左近苗将萎，曰慰那胜愁意殷。
江苏巡抚长麟报雨诗以志慰
作者：弘历
朝代：清
体裁：五言律诗

渥雪京都被，甘霖姑孰沾。北南寒暖异，饼饵麦麰占。同日殊分寸，膏田微减添。总为春泽普，慰里惕犹兼。
江苏巡抚长麟浙江巡抚福崧各奏雨水田禾情形诗以志事
作者：弘历
朝代：清
体裁：古风

大江以南本水乡，夏月恒虑雨过潦。浙省祈晴即获晴，二禾怒长收堪报。苏松无害常镇卑，高阜禾佳低积淖。堤堰缺处或淹浸，筑坝戽水勤疏导。幸值开晴时尚早，补种冀可秋成告。季初此亦虑致霪，谁知正获滋长效。南北不同心则同，君臣莫非农事劭。
江苏巡抚长麟湖广总督毕沅各报得雨诗以志慰
作者：弘历
朝代：清
体裁：七言律诗

江宁歙省报农况，犹是雪中兼雨滋。兹乃姑苏及湖北，递称优泽渥春□。高原下隰胥透润，浸种插秧且先时。惟是近京欠盈尺，惭为慰更倩谁知。
江苏巡抚闵鹊元奏报麦收九分有馀诗以志事
作者：弘历
朝代：清
体裁：七言律诗

远方前奏近翻后，则以询查转致迟。江北江南稔概矣，分多分少数牵之。九仍馀也诚民幸，黄实接焉庆岁绥。不独斯乎频吉报，戒盈慎满益夔夔。
江苏巡抚闵鹗元奏报得雨诗以志事
作者：弘历
朝代：清
体裁：七言律诗

飞章得雨报苏州，较比安徽霈倍优。祗惜淮徐隅尚向，兼闻河洛泽非周。无非民也胥廑念，设曰慰哉那抵愁。京兆奏称沾六寸，多多益善岂辞稠。
江苏巡抚闵鹗元奏报秋禾收成八分馀诗以志慰
作者：弘历
朝代：清
体裁：七言律诗

苏抚今朝达奏书，展观慰惜并殷予。江阴稔自常连镇，河潦灾侵淮与徐。歉北丰南通省计，截长补短八分馀。有无邻郡相资藉，沟壑吾民庶免诸。
江苏巡抚闵鹗元奏报雨水情形诗以志事
作者：弘历
朝代：清
体裁：七言律诗

安歙季春报获雨，否曾因即问江苏。据称廿日澍沾有，即是东昌骤过无。大麦实成小麦穗，水田泽积陆田濡。淮徐忆及待续奏，佳信督臣早报吾。
江苏巡抚闵鹗元安徽巡抚陈用敷各报春雨优沾麦收有望诗以志慰
作者：弘历
朝代：清
体裁：七言律诗

正是焦心望泽时，吴台歙省奏书驰。苏淮无不优膏渥，徽颍都欣甘澍滋。麦陇方当结穗际，稻田更利插秧期。慰哉南望同民庆，北雨偏艰罪在谁。
江苏巡抚闵鹗元报雪信至诗以志慰
作者：弘历
朝代：清
体裁：五言律诗

正盼江苏信，隔晨奏牍来。融馀三寸积，报并各州该。种广麦苗绿，润深雪色皑。天恩周近远，额手益钦哉。
江行初雪歌题赵干所画
作者：弘历
朝代：清
体裁：古风

吴头楚尾沧江清，元冥试令飞初霙。驴背客寒风打笠，江心渔乐舟冲凌。芦腰已折须添白，山头乍失髻矗青。或见沙觜翁举网，尚有船唇儿弄罾。夫岂皲瘃之不惧，衣食切已劳经营。冰鱼冻蟹入盘活，谁家羊膏佐软烹。造物不齐有如此，对之令人感慨增。瑶机锦綍识异物，传来北宋腾清声。奎章学士丹邱生，一时法眼精品评。烛照意移生栗烈，画时不知呵冻几度方能成。
江西兴安县举人李炜年跻百龄来应万寿恩科会试三场纳卷神采倍增洵为熙朝上瑞虽榜放未经入彀特赐国子监司业职衔加赏内府鞋疋并亲制诗以纪盛事
作者：弘历
朝代：清
体裁：七言律诗

人瑞期颐尽有云，春闱应试未曾闻。三场竟得全文字，一命应教奖毖勤。雅化育材欣寿世，宏恩锡类祝慈云。端知欲笑胡安定，年诩会昌最出群。
江西巡抚何裕城奏二麦收成八分馀诗以志慰
作者：弘历
朝代：清
体裁：七言律诗

麦收南省早于北，四月中旬已报登。各属都臻八九际，湖南较尚半分增。青黄不接价无长，衣食之源计有凭。甲子元正多卜稔，适逢惟幸亹钦承。
江西巡抚何裕城奏二麦收成分数诗以志慰
作者：弘历
朝代：清
体裁：七言律诗

西江重稻弗重麦，近岁方知勤夏收。通计八分有馀穫，亦资春末早丰投。却怜此地吐穗际，正盼优膏灌粒稠。云密雨微不成寸，虽然日遇日增愁。
江西巡抚何裕城奏报雨雪情形诗以志慰
作者：弘历
朝代：清
体裁：五言律诗

愈南路愈远，奏到自应迟。兹报正上浣，普逢雨雪施。渥优土膏透，讵祗麦苗滋。望泽闽连界，沾乎企盼之。
江西巡抚何裕城安徽巡抚陈用敷各奏报麦收分数诗以志慰
作者：弘历
朝代：清
体裁：七言律诗

南暖北凉气候然，麦收南早北迟延。八分同得殊报日，计里殊行同有年。饼饵可期价减市，黍禾更喜茂连阡。偏灾两省昨岁被，幸接青黄慰谢虔。
江西巡抚何裕城湖南巡抚浦霖各报得雨诗以志慰
作者：弘历
朝代：清
体裁：七言律诗

接闻江右与湖南，尺泽沾逾寸以三。都是民资出米地，更无谷贱害农谈。虽然筑圃期犹远，应戒登场望以贪。曰慰曰虞心莫定，欲求心定更难堪。
江西巡抚台布奏报麦收九分陜西布政使倭什布奏报麦收八分有馀诗以志慰
作者：弘历
朝代：清
体裁：七言律诗

九江远四千馀里，内史近犹一半多。近后远前奏章到，北迟南早麦收科。吾民总幸衣合食，一已仍嗟蹉与跎。满拟十分成夏熟，减分数以缺霖何。
江西巡抚姚棻奏广昌南丰二县被水命加恩赈恤诗以志事
作者：弘历
朝代：清
体裁：五言律诗

暴涨浸城舍，夏时那保无。惟教莫讳彼，即可施恩吾。二县遭昏垫，一心廑向隅。例增视武列，远近岂相殊。
江西巡抚姚棻奏报早稻收成九分有馀诗以志慰
作者：弘历
朝代：清
体裁：五言律诗

西江收穫早，地又近他方。通省一合笇，九分尚觉强。麦收既称稔，稻纳复逢穰。览奏曷胜慰，惟深敬不遑。
江西巡抚姚棻奏报晚稻收成八分有馀诗以志慰
作者：弘历
朝代：清
体裁：五言律诗

秋仲奏早熟，冬初报晚成。虽云一以欠，犹得八仍赢。盐务昨筹治，米谐今料平。西江南顾慰，赤子幸安生。
江西巡抚姚棻奏早稻收成九分有馀诗以志慰
作者：弘历
朝代：清
体裁：七言律诗

九分馀近报闽中，兹阅西江穫又同。计合省秋幸荐稔，较前数载更为丰。民天食重诚国本，祈岁心殷廑已衷。寰寓颙希多似此，无厌望里凛盈冲。
江西巡抚姚棻湖南巡抚姜晟各报漕船开行出境之期诗以志慰
作者：弘历
朝代：清
体裁：七言律诗

迩来漕运治臻佳，事在人为语不乖。昨岁前年胥早到，湖南江右又先排。开行已喜程弗滞，出境更欣期必谐。曰慰固缘筹画得，其初误亦自惭怀。
江西巡抚陈淮奏报二麦收成八分有馀诗以志慰
作者：弘历
朝代：清
体裁：七言律诗

西江虽弗饼饵重，近亦青黄渐识资。雪雨冬春二时顺，麦麰省属八分期。披章四字固称慰，持念一心惟守寅。大抵中丰多报者，自询何以足当之。
江西巡抚陈淮奏报早稻收成九分有馀诗以志慰
作者：弘历
朝代：清
体裁：七言律诗

江右雨旸春夏宜，报来早稻穫成时。幸逢一省都无歉，统计九分尚有奇。食足自当衣足矣，富加应识教加之。虽然此语诚非易，救弊补偏恒愧斯。
江西巡抚陈淮奏报早稻收成八分有馀诗以志慰
作者：弘历
朝代：清
体裁：七言律诗

闽疆报穫西江继，例事年来率已然。恰又八登九熟似，更同麦稔稻丰连。如兹稠叠农功贶，实切旰宵民务拳。招损益谦凛天道，慰中惟自勖勤虔。
江西巡抚陈淮广东巡抚朱圭各报麦收分数诗以志慰
作者：弘历
朝代：清
体裁：七言律诗

南方不以麦为重，近亦接知青与黄。越迩粤遥齐日到，东先西后理应当。中丰下稔虽稍异，饼食饵餐率可偿。国本民天君道重，翘瞻庆共饱衷肠。
江西巡抚陈淮广西巡抚陈用敷各报麦收八分有馀诗以志事
作者：弘历
朝代：清
体裁：七言律诗

于江于广地均西，曰麦曰麰秋穫齐。七十五州县合计，八旬二汉土通跻。中丰双报一时到，北省一思双目低。芒种过来牟失定，祈天霈泽首惟稽。
江西巡抚陈淮福建巡抚浦霖湖广总督署湖北巡抚毕沅各奏早稻收成分数诗以志慰
作者：弘历
朝代：清
体裁：七言律诗

方嫌早稻报收迟，三省兹欣到一时。陈毕皆称九分过，浦闽少逊昨年规。虽非上稔中实胜，诚幸食饶衣自随。远纵慰哉近增怃，畿齐佳信昨秋思。
江西署巡抚托伦湖南巡抚浦霖各报中晚稻收成九分以上诗以志慰
作者：弘历
朝代：清
体裁：七言律诗

江右湖南鱼米乡，有收普足济仓箱。幸闻两省递佳信，各报三登均上穰。拟致民安祈岁稔，无烦吏治自时康。丰多歉少频阅奏，庆慰益增惕不遑。
江西龙泉县百岁寿民古朝爵五世同堂用赐四川寿民张子翼诗韵赐之
作者：弘历
朝代：清
体裁：七言律诗

作善应知降百祥，西江古并四川张。已看跻寿百年帙，复喜欢同五代堂。食德饮和三世永，夫耕妇织一家昌。新春频咏繁禧句，祗益持盈敬莫遑。
池上作
作者：弘历
朝代：清
体裁：古风

穿池贮澄水，其上饶嘉木。扶疏已成荫，重翠罨书屋。秋夕月一方，夏晓风满谷。净色与清听，天然远尘俗。假山俨画屏，凉簟如腻玉。禽音喧亦寂，花气清且淑。年来万几暇，几度三庚伏。匪惟契静宁，亦以参位育。
池上居
作者：弘历
朝代：清
体裁：七言律诗

一泓含碧镜光披，镜面仙居架石为。乐水适因俯春水，此池真可号天池。招来野鹤原无系，放去飞凫任所之。朝暮烟霞弦望月，崇情幽槩总相宜。
池上居
作者：弘历
朝代：清
体裁：古风

东谷之中更东谷，其源庄外入墙中。陡峡下流不可止，筑成三叠资石工。上中下汇池三叠，搆居朴斲茅茨同。贮流宁惟供赏景，宣泽原以资农功。二者在农不在景，予意寄咏垂无穷。
池上居
作者：弘历
朝代：清
体裁：七言律诗

亦频得悉山中趣，未可忘斯池上居。颇似三潭印月朗，依然一例受风舒。縠纹漾处文章在，奁影开来图画如。静对片时别有会，明因无障照因虚。
池上居
作者：弘历
朝代：清
体裁：五言律诗

何处暇居宜，文轩临碧池。旧年如昨日，长夏又今时。偶抚几家帖，或吟数首诗。幸逢旸雨若，与物共熙怡。
池上居
作者：弘历
朝代：清
体裁：古风

叠石为埼岸，贮水一泓泌。居然成池塘，池上云房置。春风下鸥凫，秋月出荷芰。今来值冬孟，潦尽露乾地。信乏烟波态，奚碍沧浪意。
池上居
作者：弘历
朝代：清
体裁：五言律诗

叠石为池沼，搆居朴不奢。开奁如镜上，展翼有廊斜。天半常恬浪，云边那计涯。今朝对秋水，藉底读南华。
池上居
作者：弘历
朝代：清
体裁：七言律诗

夏日常临池上居，云窗冰簟总彬如。新题旧什已填若，忧意乐情纷老予。帘下缃云猜乳燕，阶平镜水数游鱼。几閒何以消长昼，惟是观书又愧书。
池上居
作者：弘历
朝代：清
体裁：七言律诗

夏日爱居池上居，水风含爽度纱疏。展图恰对景清候，得句多于神谧馀。隔院閒常闻唳鹤，凭栏坐可数游鱼。芸编翻不因博古，无逸数言足起予。
池上居
作者：弘历
朝代：清
体裁：五言律诗

宋明池上居，岁岁此相于。馀景率置矣，斯题那阙如。柱楣殊昨夏，素服尚今裾。俯仰都成愧，难云读礼书。
池上居
作者：弘历
朝代：清
体裁：古风

就下水之性，山势率若斯。然而事在人，原可权巧为。砌石作三叠，裒然得三池。幽居搆其上，倚槛观涟漪。因之忆明圣，三潭景久垂。然而本一湖，名实似异施。而兹三池中，实见三月披。讵惟三即一，千江概印之。
池上居
作者：弘历
朝代：清
体裁：五言律诗

崇椒得稍平，有水一池清。坐领沧浪意，远祛尘俗情。烟岚朝暮出，荇藻短长横。饮鹤翩来去，游鱼结友生。
池上居
作者：弘历
朝代：清
体裁：七言律诗

年年池上有诗吟，率以农功志切心。较去岁佳先一月，幸今春早被甘霖。窗前夏故森松盖，郊外昨看芃麦针。慰里敢忘怵惕志，益谦损满静中斟。
池上居
作者：弘历
朝代：清
体裁：五言律诗

幽居构池上，池上趣如何。秋月静中印，春风动处和。岂能恒此对，惟是偶为过。用遣一时兴，还成五字哦。
池上居
作者：弘历
朝代：清
体裁：古风

引流藉高水，曲折成石渠。注池得半亩，爰凿龙首疏。池上何所有，文轩碧纱幮。池畔何所有，九松翠郁扶。步廊三面围，其外乃后湖。湖亦岂大哉，池亦岂小乎。谁复辨异同，惟以资灌输。是时新秋霁，烦暑逃如无。澄景又一时，触目皆清殊。回思数年来，忧乐每与俱。乐觉未满眼，忧若常盈躯。展转被境迁，宁云见道徒。咄哉吾言失，先忧原属吾。
池上居
作者：弘历
朝代：清
体裁：七言律诗

暑节宜居池上居，每居池上意何如。雨时旸若心恒廑，吏治民安志始舒。迩日虽称慰农望，今年却复理军书。水天佳趣诚堪赏，都属虚窗不属予。
池上居
作者：弘历
朝代：清
体裁：五言律诗

每遣閒中夏，爱凭波里天。松篁披静籁，书史究真诠。乐意参鱼计，吉光玩画禅。吟安刚五字，一晌似常年。
池上居
作者：弘历
朝代：清
体裁：五言律诗

池上年年什，今年得句迟。东巡归入夏，半夜幸知时。晓坐仍为惜，偶临那即怡。继斯希霈渥，凭槛企予思。
池上居
作者：弘历
朝代：清
体裁：七言律诗

池上年年例有诗，较晴量雨鲜逢宜。历观题壁多愁者，何幸拈毫值若时。遇顺却虞心有放，戒盈惟励志无移。箕畴恒忆曰忧句，望捷弗宁正在兹。
池上居
作者：弘历
朝代：清
体裁：七言律诗

消夏偏宜池上居，银塘碧浸入窗虚。竹凉响递迎风际，荷净香闻过雨馀。逐伴飘来新绀蝶，成群分出小秧鱼。天机触目通幽显，默识无如读我书。
池上居
作者：弘历
朝代：清
体裁：七言律诗

石溪三叠各成圆，引贮清泠墙外泉。生面印来圣湖月，源头悟得紫阳天。菁葱自有蒲和芷，活泼那无鱼与鸢。欲拟长篇咏池上，白家先著祖家鞭。
池上居
作者：弘历
朝代：清
体裁：七言律诗

砌石为池上搆居，一泓襟袖揽如如。石湍响答松湍静，水镜澄含月镜虚。舒卷天真任岚霭，飞沉自得乐禽鱼。丝竿烟舫都无藉，耐可空明意泛诸。
池上居
作者：弘历
朝代：清
体裁：七言律诗

砌石为池贮山水，就卑因迥叠三层。免教尽泻无馀剩，乃得平铺有碧澄。几架溪房影倒漾，一轮岩月魄虚凭。田盘不少高低瀑，似此方塘信绝胜。
池上居
作者：弘历
朝代：清
体裁：古风

竹柏妙神心，山水乐仁智。田盘蔚山秀，合以水相济。飞流有数派，汇合入平地。设法叠石岸，为池半亩计。荇藻茎易滋，鲤鲢族颇备。其上搆云房，屧石波心至。澄泓协静观，天半沧浪意。
池上居
作者：弘历
朝代：清
体裁：七言律诗

蓄水为池上有居，春来新水镜光虚。高斋自是恒如此，胜日无妨偶相于。绿柳青蒲摇上下，明亭暗窦阅居诸。求安取监宁须远，触目开襟足起予。
池上居
作者：弘历
朝代：清
体裁：五言律诗

雨中坐池上，气味雅相投。细浪涵繁点，飞湍助壮流。骈朱杏入影，点翠柳开眸。鱼跃于天半，宁知寸木楼。
池上居
作者：弘历
朝代：清
体裁：五言律诗

雨足晴尤好，迩来心始舒。炎蒸亦何碍，池上此相于。净喜水呈照，清延风入虚。却思畎亩际，助长正芃如。
池上居·其一
作者：弘历
朝代：清
体裁：七言律诗

为爱空明与性便，廓池盈亩任方圆。半轮贮就清秋月，一片图将碧落天。属我无心看澹澹，终朝盈耳听涓涓。会须育取成龙种，荇藻光中跃在渊。
池上居·其一
作者：弘历
朝代：清
体裁：五言律诗

快霁林间景，高秋池上居。徂云辞玉宇，爽籁入纱疏。爱绿移烟竹，怜红对晚蕖。几馀无别遣，课字与翻书。
池上居·其一
作者：弘历
朝代：清
体裁：五言律诗

构宇俯银塘，淙琴入听长。绿云高树合，清露早兰芳。问景真宜夏，迎风好纳凉。芸编纷插架，鉴古一披详。
池上居·其一
作者：弘历
朝代：清
体裁：五言律诗

槐日风清候，壶天池上居。润含新樾重，爽挹午窗虚。古调弹声鹤，天机唼浪鱼。底须费穿凿，水到自成渠。
池上居·其一
作者：弘历
朝代：清
体裁：七言绝句

难为渟乃易为泻，易得瀑成难得池。叠石层层堰其尾，不惟一也且三之。
池上居·其三
作者：弘历
朝代：清
体裁：七言绝句

虽云夜月印潭佳，却未清宵一对斋。秉烛设如耽玩景，周书无逸涉忘怀。
池上居·其三
作者：弘历
朝代：清
体裁：五言律诗

轩楹俯碧流，槛影座中浮。堪纳水云意，底论大小舟。风前饶乳燕，雨后尚鸣鸠。暇日无馀事，新题每见投。
池上居·其二
作者：弘历
朝代：清
体裁：五言律诗

乍见锦绷包，旋听绿玉敲。有堂如白傅，不雨度西郊。啭树莺求友，衔莎雀补巢。一泓相对处，无虑置杯胶。
池上居·其二
作者：弘历
朝代：清
体裁：七言律诗

书屋临流坐卧便，一泓恰对月窗圆。源头句咏朱夫子，池上居同白乐天。画本别教摹大匠，诗筒频递走中涓。可知事在人为耳，天半云标自有渊。
池上居·其二
作者：弘历
朝代：清
体裁：七言绝句

俯栏真是畅清娱，鱼跃鸢飞上下俱。宜是东峰孤月印，三潭不异对西湖。
池上居·其二
作者：弘历
朝代：清
体裁：五言律诗

收得香光迹，室名易画禅。爱兹多古意，可以驻流年。高树舞银月，幽花起绛烟。祈年愁略释，即景乐清便。
池上居·其二
作者：弘历
朝代：清
体裁：五言律诗

适值昼长暇，仍来池上居。徘徊验今昔，踯躅惜居诸。雨现潜泥蚓，波恬在藻鱼。万缘皆道趣，妙契静观馀。
池上居三首·其一
作者：弘历
朝代：清
体裁：七言绝句

每爱盘中蓄流水，三成池上久称居。水为泽也蓄为靳，絜矩于民却戒予。
池上居三首·其三
作者：弘历
朝代：清
体裁：七言绝句

沙滩流水去无遗，叠石壅之宛作池。澄泚开奁铺镜影，由来万事在人为。
池上居三首·其二
作者：弘历
朝代：清
体裁：七言绝句

蓄则存焉流则去，如心贵养放非宜。溪斋片刻凭观处，亦每常于理致思。
池上居三首一韵·其一
作者：弘历
朝代：清
体裁：七言绝句

盘中蓄水不一处，袤广无如此处宽。叠作三成递津逮，盈科之义亦因观。
池上居三首一韵·其三
作者：弘历
朝代：清
体裁：七言绝句

一月千潭三岂啻，偶兹对必觉心宽。冁然欲笑田畴子，此景从来想未观。
池上居三首一韵·其二
作者：弘历
朝代：清
体裁：七言绝句

设曰心应如止水，既知止矣合知宽。玉轮每自东冈上，一月当为三月观。
池上居二首·其一
作者：弘历
朝代：清
体裁：七言绝句

永日偏宜池上居，玻瓈窗水泳游鱼。清和气候方夏首，滋润轩阶正雨馀。
池上居二首·其二
作者：弘历
朝代：清
体裁：七言绝句

树隔廊房绿意深，遥天又复布浓阴。情期益霈益称善，笑我曾无知足心。
池上居作
作者：弘历
朝代：清
体裁：五言律诗

半亩方塘上，五间敞榭凉。一时聊复尔，消夏以为常。生意观花木，怡情在缥缃。去年如昨日，过雨喜宜旸。
池上居作
作者：弘历
朝代：清
体裁：七言律诗

长廊围作椭方池，池上书斋居憩宜。以视外湖固小矣，若论閒榻此恒之。望霖盼捷经多日，捷近霖沾幸一时。泐壁例吟不可阙，心纾斯乃率摛词。
池上居叠庚戌韵
作者：弘历
朝代：清
体裁：五言律诗

戌年迟得句，子岁较尤迟。谓闰尚远节，数期已越时。祇增调幕愧，那觉凭窗怡。自咎自之过，憪然日夜思。
池上居口号
作者：弘历
朝代：清
体裁：五言绝句

一月三潭印，潭三月亦三。欲因笑明圣，假藉祇虚谈。
池上居四咏 其一 池
作者：弘历
朝代：清
体裁：七言绝句

小小方塘澹澹溪，曾无半亩绿玻瓈。江湖印月此亦印，可注南华论物齐。
池上居四咏 其三 松
作者：弘历
朝代：清
体裁：七言绝句

移种新松补旧松，团团已作翠阴浓。树人可得能如此，体物无忺意自忪。
池上居四咏 其二 鱼
作者：弘历
朝代：清
体裁：七言绝句

跃喜波浮潜喜渊，锦鳞几个镜中悬。无忧竿线饱饦馓，朝市疑同大隐然。
池上居四咏 其四 石
作者：弘历
朝代：清
体裁：七言绝句

依然诡石垒倾崎，醉倚青牛道士僛。比似苍松具生意，有知曾不若无知。
池上居大学士勤宣伯张廷玉屡以年至乞休慰留未允近见其齿跻大耋精力视前较减优旨予告俟开春冰泮登舟赐诗三章以示眷注·其一
作者：弘历
朝代：清
体裁：七言律诗

早怀高义慕悬车，异数优留为弼予。近觉筇鸠艰步履，得教琴鹤返林闾。银毫无奈吟轻别，赤芾还看赋遂初。拟问兰陵二疏傅，可曾廿四考中书。
池上居对雨
作者：弘历
朝代：清
体裁：七言律诗

池上年年会有诗，今年对雨更相宜。未曾渴望逢优霈，所幸勃兴正及时。乱点落空增浪縠，细痕接上泯烟丝。向多盻泽词粘壁，异彼凭窗却蹙眉。
池上居对雨
作者：弘历
朝代：清
体裁：七言律诗

达卯至申竟作霖，从容挥霍复深沈。多时愁旱兹救旱，侧席扪心益愓心。今日始知池上好，七言聊寄壁间吟。优沾天泽何为报，自问无过一字钦。
池上居对雨叠去岁诗韵
作者：弘历
朝代：清
体裁：七言律诗

昨偶懒来凭俯池，雨沾憩坐始相宜。两般颙望愁同耳，一半乍消实幸之。即恐此心或邻放，可无其咏以酬时。甘霖竟喜符去岁，近九老人笑费词。
池上居得句
作者：弘历
朝代：清
体裁：七言律诗

乘閒山景揽多奇，水态宁当更舍斯。就下千盘原藉涧，架高半亩竟成池。何妨延月为澄照，亦自随风作净漪。凭槛因之悟文笔，最嫌一往泻无遗。
池上居有会·其一
作者：弘历
朝代：清
体裁：七言绝句

三层叠石作三池，池上亩平作室宜。谁谓溪流艰致贮，由来万事在人为。
池上居有会·其三
作者：弘历
朝代：清
体裁：七言绝句

于衷所愿曰如何，大法小廉绥屡多。笑我瓯窭祝田穰，恐成孤负咏卷阿。
池上居有会·其二
作者：弘历
朝代：清
体裁：七言绝句

人为讵在增佳景，莅政临民可此同。设用心于无用处，能无衾影愧于衷。
池上居漫作·其一
作者：弘历
朝代：清
体裁：七言绝句

宛在一泓春水新，乐天先我得其津。长篇妥贴都言尽，率易由来未易臻。
池上居漫作·其二
作者：弘历
朝代：清
体裁：七言绝句

莫道山中无绿舫，临池也有受宜居。米家书画相衡校，岚霭烟波未此如。
池上居漫成四首·其一
作者：弘历
朝代：清
体裁：七言绝句

夏节偏宜池上居，今年原是始相于。时晴时雨气含爽，曰石曰泉景似初。
池上居漫成四首·其三
作者：弘历
朝代：清
体裁：七言绝句

石渠落水响依然，箧弆香光书画禅。神物定知丁甲护，喜他未付八人烟。
池上居漫成四首·其二
作者：弘历
朝代：清
体裁：七言绝句

诗篇四壁写重看，不住之中常住观。绕砌草花真得意，假山祇欠老松蟠。
池上居漫成四首·其四
作者：弘历
朝代：清
体裁：七言绝句

去年已事不堪思，隔岁依然冰牖披。此际了当忘结习，洗心甘雨一为怡。
池中畜雁育卵不能自妪以家鸡代抱之卵既孳矣雁雏遂以鸡为母饮啄恒随焉览育物之变态而志以诗
作者：弘历
朝代：清
体裁：古风

鸿雁翱云逵，安能遭弋罗。设其一被获，之死矢靡他。双双离故汀，罼人何其残。剪翅依沼芦，垂头强为欢。感君稻粱恩，育卵聊当报。育已不能妪，终忆故汀好。家鸡惯伏卵，喌喌孳且多。蜾蠃负螟蛉，效彼诗人歌。顾复鸡雁雏，了无分别视。引饮复引啄，一一若已子。䙰褷逐鸡群，忘为雁所出。乃识圣人言，中孚豚鱼吉。老雁傍鸡埘，呼儿儿不来。烟波怅然远，相对徒歔欷。尔雁应莫悲，尔鸡亦莫喜。渐陆终有时，谁能复顾尔。
池亭
作者：弘历
朝代：清
体裁：七言律诗

雨后池亭五月凉，虚窗四启眄苍茫。风荷乱泻珠光滑，夏笋新齐玉版香。何处仙家觅蓬阆，此间逸兴寄潇湘。毵毵白鹭真閒客，云水乡中自在翔。
池亭对雨
作者：弘历
朝代：清
体裁：古风

晴空过午云容委，廉纤初作继靡迤。池亭披爽眄烟霄，滴滴濛濛卒未止。势将入夜审何妨，时行大雨惟时矣。自春徂夏屡沾膏，麦收禾长稀逢此。近旬不雨我已愁，乃知患失吾犹尔。��滋地将寸馀，夕阳忽露天衣绮。何当大霈达明晨，普惬三农望全美。
池亭骤雨
作者：弘历
朝代：清
体裁：古风

西山刚吐一片云，倏忽霮䨴弥四宇。丰隆列缺奏其能，瞬息盆倾嘉霔溥。望泽霏微亦艰致，既沾霶霈易尔许。须臾珠帘羃檐楹，风片烟丝暗远浦。潨声错落打新荷，凉色苍茫涤烦暑。黍高稻下总怀新，砌花陌树滋蕃庑。敢为时和懈素心，保泰益思敬作所。
池水
作者：弘历
朝代：清
体裁：古风

池水分玉泉，滉漾亦成泽。为闸引长流，为壑疏湮塞。脉络虽天然，几费人工力。廓乎汇澄泓，溪毛群可植。夏风菡萏香，秋月琉璃碧。抛丝鱼唼矶，剪縠船横席。昨者歌云汉，泉源弱乳隙。因之池水微，其涸待朝夕。忆登澄海楼，观海识本色。中高乃拍天，闻是沧溟脊。土山焦不竭，千秋镇潮汐。纵遇稽天潦，奚能益涓滴。
池藻
作者：弘历
朝代：清
体裁：古风

池藻波底潜，冰开梳镜奁。水陆托根殊，一般生意恬。虽免鹤迹印，而惹鱼口噞。
池鱼
作者：弘历
朝代：清
体裁：古风

池鱼鲢鲤类，在藻欣潜跃。雨后新涨添，乘波共悠若。寻常垂岸花，仰望邻碧落。载浮忽及之，恣彼噞喁乐。一朝涨痕退，失意徒索莫。或值池之竭，濡沫岂能活。寸木高岑楼，孟氏言可度。鲲鳌居溟海，不溢亦不涸。讫无得失忧，慎哉择所托。
汤山行宫作
作者：弘历
朝代：清
体裁：古风

神区面平楚，绣屏背雄嶂。回跸驻离宫，行旌辞武帐。塞叶已萧条，苑丛犹张王。新刈晚畦香，曲注温波放。题句忆去年，云林故无恙。
汤泉新荷
作者：弘历
朝代：清
体裁：七言律诗

别浦田田才见叶，温池灼灼已开荷。寒暄谁令殊所托，迟速因之异几多。破晓携来承瑞露，停风对去展晴波。沸汤无碍清凉性，试看心莲演梵那。
汤泉荷花
作者：弘历
朝代：清
体裁：古风

君子小人不同道，或贵晚成或欲速。岂有亭亭净植姿，竟与朝华草同族。乃知地力擅天工，葱岭见说冬生谷。玉笋班中多美材，讵必后凋识真木。但使因风袅静馨，莫令群莸讥不馥。
汤泉荷花
作者：弘历
朝代：清
体裁：古风

暖溜饶地灵，胜似远公社。芙蕖绽清和，不待朱明夏。女夷有私铸，相争木奴冶。裛风散芳馨，照日含娇姹。却让别浦荷，盈盈秋露泻。早盛亦速零，寄语附炎者。
汤泉荷花
作者：弘历
朝代：清
体裁：五言律诗

水温候复早，四月绽荷花。中使携瓶贡，新葩映座嘉。翻阶友红药，望浦想朱霞。设以方君子，甘罗岂足誇。
汤泉荷花
作者：弘历
朝代：清
体裁：古风

直干擢温波，重葩凌细藻。散芬殊清幽，弄姿不妖姣。却顾别浦中，田田叶犹小。荣华既先群，零落亦偏早。对兹绰约容，因识盈虚道。
汤泉荷花
作者：弘历
朝代：清
体裁：七言律诗

翻尽花疏曾未见，汤泉仲夏芰荷荣。每当五日临风绽，早有中人应节呈。叶亦擎圆那识暑，朵虽嫌小却饶清。孔门设拟多君子，欲速还同阙党成。
汤泉荷花
作者：弘历
朝代：清
体裁：古风

节暄雨沛春，泉灵水温沼。因缘胥助长，清和荷绽好。掠燕迷芍药，跳鱼乱蕴藻。中使瓶擎来，进鲜如获宝。我时复望雨，何暇烟宫讨。因之怀麦秋，益用增烦恼。徒观色欲蔫，更觉瓣差小。物理有神诠，为悟盈虚道。夫子语宾牟，发扬斯已早。
汤泉荷花开绝早插胆瓶中问以芍药甚有风致
作者：弘历
朝代：清
体裁：七言绝句

霞剪衣裳恰五铢，清和春色满仙壶。温泉浴罢娇无力，扶起身边有念奴。
汤泉荷花数年以来屡有是作率疾其附炎欲速以致先时零落虽风人刺恶之意然草木何知亦视其所托之地何如耳且疾之已甚君子弗为故作是诗一反先意盖美刺自不相妨亦以见世间毁誉原无一定论也
作者：弘历
朝代：清
体裁：古风

曾闻火里有金莲，岂必汤中无芙蕖。卓然不受玉井诏，独开生面薰风初。是时别浦才田田，早有霞瓣临波舒。却如九品开极乐，天龙著意为吹嘘。君不见岱岳顶上松，劲节傲寒称大夫。傲寒傲热纵不同，要皆矫矫自立徒。以此论是荷，岂非君子乎。水华亭亭倘借问，何闻而毁何见誉。
汤泉莲花
作者：弘历
朝代：清
体裁：五言律诗

暄波能煦妪，嘉植先时芳。徼露欺南浦，猗风入夏堂。术无藉殷七，节每艳端阳。得地资菁菀，作人兴念长。
汤泉莲花
作者：弘历
朝代：清
体裁：古风

泉温地气温，花窖焙堪拟。蕤宾莲放葩，六月春光矣。护芳勤苑吏，献新忙内使。胆瓶作清供，因之思物理。虽云热中属，不失为君子。
汤泉行宫三叠旧作韵
作者：弘历
朝代：清
体裁：五言律诗

五载别行宫，春烟淡远空。傥来花弄影，过去树吟风。池馆清音在，研瓯雅供同。底缘心不怿，惟是廑民穷。
汤泉行宫八咏 其一 温泉
作者：弘历
朝代：清
体裁：七言绝句

地下硫磺釜底薪，一般能热用殊陈。汤常熟物泉则否，假借由来不及真。
汤泉行宫八咏 其一 温泉
作者：弘历
朝代：清
体裁：七言绝句

水惟凉实其恒性，泉乃温诚谁所为。虽若沸羹难染指，瀹茶仍藉火烹之。
汤泉行宫八咏 其一 温泉
作者：弘历
朝代：清
体裁：七言绝句

泉性由来总是凉，温泉其性乃殊常。设如告子持斯问，答在七篇第几章。
汤泉行宫八咏 其一 温泉
作者：弘历
朝代：清
体裁：七言绝句

泉自应凉却有温，硫磺地底致曾论。虽奇原是平易事，斟酌寒暄理亦存。
汤泉行宫八咏 其一 温泉
作者：弘历
朝代：清
体裁：七言绝句

炎液暄波能愈疾，曾闻泉脉出流黄。化工神运不思议，功德应教證水王。
汤泉行宫八咏 其七 书室
作者：弘历
朝代：清
体裁：七言绝句

书室由来贮缥缃，园人护晾本其常。今朝驻宿明朝去，无暇翻看愧莫当。
汤泉行宫八咏 其七 书室
作者：弘历
朝代：清
体裁：七言绝句

书室还来偶读书，古今惟此合稽居。设如刮目云相待，五载犹予祗恧予。
汤泉行宫八咏 其七 书室
作者：弘历
朝代：清
体裁：七言绝句

到处行宫书室多，简编岂不此骈罗。略惭芸馆如相问，三策董言可忆么。
汤泉行宫八咏 其七 书室
作者：弘历
朝代：清
体裁：七言绝句

处处行宫有书室，此间芸阁建康熙。含饴时或示字义，温故惟惭新鲜知。
汤泉行宫八咏 其七 书室
作者：弘历
朝代：清
体裁：七言绝句

驻辇原欣清暇多，书斋到处缥缃罗。抽开一卷便有益，益自因心可会么。
汤泉行宫八咏 其三 池塘
作者：弘历
朝代：清
体裁：七言绝句

屋中围石作池塘，引得温泉暖不凉。年老人应节沐浴，笑他司事备陈忙。
汤泉行宫八咏 其三 池塘
作者：弘历
朝代：清
体裁：七言绝句

屋中引水作池塘，意在禦风与避凉。数岁一来偶试浴，笑他石雁太荒唐。
汤泉行宫八咏 其三 池塘
作者：弘历
朝代：清
体裁：七言绝句

架木为堂下覆池，引泉备浴避风吹。十年前或来一试，耄耋非宜久不为。
汤泉行宫八咏 其三 池塘
作者：弘历
朝代：清
体裁：七言绝句

温泉泻水碧池隈，荷芰常于五月开。闻道濂溪拟君子，热中可识有由来。
汤泉行宫八咏 其三 池塘
作者：弘历
朝代：清
体裁：七言绝句

空室中池引水温，多年备浴尚斯存。存而不用亦久矣，却笑华清烦躗言。
汤泉行宫八咏 其二 柳色
作者：弘历
朝代：清
体裁：七言绝句

□地长丝柔可捼，娜临碧沼蘸徘徊。轻黄嫩绿谁为染，万眼由他自盼来。
汤泉行宫八咏 其二 柳色
作者：弘历
朝代：清
体裁：七言绝句

今岁春寒殊异常，闰前迟暖故应当。此间物候先他处，柳色犹然才染黄。
汤泉行宫八咏 其二 柳色
作者：弘历
朝代：清
体裁：七言绝句

前岁才青今岁盛，一般摇曳畅东风。人情迟早多较量，无意谁知任化工。
汤泉行宫八咏 其二 柳色
作者：弘历
朝代：清
体裁：七言绝句

前岁色黄今岁青，半因地暖半时丁。可知万物自具识，不待教之各赋形。
汤泉行宫八咏 其二 柳色
作者：弘历
朝代：清
体裁：七言绝句

柳色沿途非不青，爱他丝影蘸清泠。吟情那许寻常绾，半六时中一宿停。
汤泉行宫八咏 其五 山亭
作者：弘历
朝代：清
体裁：七言绝句

一卷突出碧湖清，不是假山堆砌成。著个笠亭供揽结，懒登兴足望中呈。
汤泉行宫八咏 其五 山亭
作者：弘历
朝代：清
体裁：七言绝句

亭子虽然据假山，也教遮逻有孱颜。田盘石海林天表，一例明朝想像间。
汤泉行宫八咏 其五 山亭
作者：弘历
朝代：清
体裁：七言绝句

孤峰突出俯澄渟，岰㠡顶平上有亭。莫讶飞来无所据，太行分得一棱青。
汤泉行宫八咏 其五 山亭
作者：弘历
朝代：清
体裁：七言绝句

平野横湖突出山，全身奇石碨孱颜。设如蓦遇僧惠理，认得飞从灵鹫间。
汤泉行宫八咏 其五 山亭
作者：弘历
朝代：清
体裁：七言绝句

湖里一峰浑似假，峰巅四柱本来真。光阴瞥眼又三岁，曰假曰真总幻因。
汤泉行宫八咏 其八 官鹤
作者：弘历
朝代：清
体裁：七言绝句

九皋非也却三径，戛韵虽清意未安。本是离尘不羁者，怜他此日亦称官。
汤泉行宫八咏 其八 官鹤
作者：弘历
朝代：清
体裁：七言绝句

偷剪鹤翎索鹤粮，曰勤官实利私方。无微弗照聊弗照，家语水鱼寓意长。
汤泉行宫八咏 其八 官鹤
作者：弘历
朝代：清
体裁：七言绝句

剪翎岂不九皋怀，隔嶂声闻亦自佳。却笑羽衣潇洒客，林间今日应官差。
汤泉行宫八咏 其八 官鹤
作者：弘历
朝代：清
体裁：七言绝句

官鹤官粮赋有年，窃粮鹤不语饥眠。陡思散赈宁无此，一为恻然一惕然。
汤泉行宫八咏 其八 官鹤
作者：弘历
朝代：清
体裁：七言绝句

忽听戛然送远风，其音不与众禽同。有音彼岂能无意，似忆深林大壑丛。
汤泉行宫八咏 其六 游鱼
作者：弘历
朝代：清
体裁：七言绝句

不冻清池擢戟鲜，温波本是出温泉。釜�谩诮游无畏，习惯犹来成自然。
汤泉行宫八咏 其六 游鱼
作者：弘历
朝代：清
体裁：七言绝句

四季温波泳不凉，个中拨刺个分秧。问谁盐酱能调剂，此是大烹般若汤。
汤泉行宫八咏 其六 游鱼
作者：弘历
朝代：清
体裁：七言绝句

泉为汤即釜为池，个里游鱼不自知。善譬张纲化顽梗，柔因刚得可思之。
汤泉行宫八咏 其六 游鱼
作者：弘历
朝代：清
体裁：七言绝句

潜为其静跃为动，湖水那知冻与融。识得南华不材意，泳游终日任汤中。
汤泉行宫八咏 其六 游鱼
作者：弘历
朝代：清
体裁：七言绝句

烝然潜跃适其乐，温也汤乎不系情。是谓游于物之外，釜鬵溉亦孰能争。
汤泉行宫八咏 其四 玉兰
作者：弘历
朝代：清
体裁：七言绝句

后庭玉树正荣敷，香色天然与静俱。底识风前饶喜意，今春批判未虚孤。
汤泉行宫八咏 其四 玉兰
作者：弘历
朝代：清
体裁：七言绝句

往年来此花常谢，今岁斯花正待看。问孰为之权巧术，女夷方便遇春寒。
汤泉行宫八咏 其四 玉兰
作者：弘历
朝代：清
体裁：七言绝句

紫者辛夷玉兰白，白由紫接考之详。谁将木笔属于紫，白也诗无敌岂忘。
汤泉行宫八咏 其四 玉兰
作者：弘历
朝代：清
体裁：七言绝句

花开花卸亦寻常，春暖春寒适所当。琐琐其间频有咏，笑予者个未能忘。
汤泉行宫八咏 其四 玉兰
作者：弘历
朝代：清
体裁：七言绝句

行馆汤泉历岁久，亭台较比别原稠。玉兰木笔一家属，绘景饶他不外求。
汤泉行宫八景 其一 温泉
作者：弘历
朝代：清
体裁：七言绝句

温泉凉水相殊远，其性原同可验知。两釜温凉中各置，熬汤温沸共凉时。
汤泉行宫八景 其七 书室
作者：弘历
朝代：清
体裁：七言绝句

架庋缥缃卷帙多，不知其数况其他。一朝驻即荒唐别，隐虑南华笑若何。
汤泉行宫八景 其三 池塘
作者：弘历
朝代：清
体裁：七言绝句

室里砌成文石塘，本因水暖室非凉。高年者合戒勤浴，圣论熟闻示训煌。
汤泉行宫八景 其二 柳色
作者：弘历
朝代：清
体裁：七言绝句

柳色原同看御苑，黄稊微吐未青丝。立春人日和望日，前者翻同后者迟。
汤泉行宫八景 其五 山亭
作者：弘历
朝代：清
体裁：七言绝句

石峙湖中亭构小，既然有水可无山。望中会得别裁趣，盘谷先声示此间。
汤泉行宫八景 其八 官鹤
作者：弘历
朝代：清
体裁：七言绝句

缀景那无羽客陪，数声清唳似鸣哀。剪翎粮谷喂弗饱，真鹤知他定不来。
汤泉行宫八景 其六 游鱼
作者：弘历
朝代：清
体裁：七言绝句

水既云汤岸乃鬵，鱼无烹苦乐游深。设如拟胜陈风咏，捷报怀哉是好音。
汤泉行宫八景 其四 玉兰
作者：弘历
朝代：清
体裁：七言绝句

玉兰原自辛夷接，画出曾无向下枝。木笔实当二者占，拈毫人合卓然思。
汤泉行宫即事
作者：弘历
朝代：清
体裁：五言律诗

灵境辟离宫，停銮秋宇空。庭轩静朝旭，树石老金风。暖溜溶溶洁，清波处处同。心神堪澡雪，抚景兴无穷。
汤泉行宫即事
作者：弘历
朝代：清
体裁：五言律诗

纡路明陵阅，沼宫取便停。落成宛此日，题主妥前灵。惟是兴亡迹，敢忘鉴戒型。曾书读召诰，撰此俾聪听。
汤泉行宫即事
作者：弘历
朝代：清
体裁：五言律诗

返跸驻岩阿，黄花砌齿罗。秋寒波自煖，今憩昔曾过。泉石饶天趣，琴书养性和。数年才一顾，结搆底须多。
汤泉行宫叠旧韵
作者：弘历
朝代：清
体裁：五言律诗

地学华清宫，波回镜影空。人吟今夕月，树韵昨年风。鸟散馀音在，山明远色同。所欣秋有稔，稍慰闾阎穷。
汤泉行宫叠旧韵
作者：弘历
朝代：清
体裁：五言律诗

广陌接游宫，温波澈鉴空。适来参水月，过去悟幡风。楼阁化城似，山林太古同。灯窗清燕夕，书史足研穷。
汤泉行宫叠旧韵
作者：弘历
朝代：清
体裁：五言律诗

枉驾驻烟宫，波澄天若空。竹姿缘过雨，花气自含风。今夕何多感，昨年迥不同。君平久物化，谁与證穷通。
汪承霈古柏水仙
作者：弘历
朝代：清
体裁：七言绝句

古柏于斯千万年，一开生面顿教鲜。似嫌山景邻寒俭，文石边傍厕水仙。
汪承霈古柏水仙
作者：弘历
朝代：清
体裁：古风

古柏自是灵山有，水仙却惜寒岩无。不妨合绘示平等，苍颜丽质相蒲苏。侍臣昔岁恰扈跸，秀笔留壁供清娱。唐花缶里或改面，虬干云间自故吾。文殊之智即佛智，故宜斯地张斯图。
汪承霈进其父由敦诗文集因题句当序
作者：弘历
朝代：清
体裁：七言律诗

时晴书早寿苕华，子舍兹呈遗藁嘉。诗与古期归雅正，文非时调去浮誇。席前我偶怀贾谊，书读尔休惭赵奢。旧日西清剧谈辈，祗今谁在惹咨嗟。
汲伊逊水烹茶
作者：弘历
朝代：清
体裁：古风

所遇名泉必试品，扬子第一故藉甚。庐山瀑帘虽未悉，以此知彼岂虚审。玉泉伊逊真巨擘，难为伯仲均天禀。标名趵突泽皇都，涧瀍利永阜丰廪。塞蒐此地每经过，可无表德垂终稔。是时秋烟正霁川，鴐鹅翔集鱼鲔淰。毡庐绠汲煮行铛，清赏作歌乃自朕。蟹鱼懒举火候常，肘腋慢道风生凛。八功德水宛在盂，浮玉涌金尽敛衽。讵惟摛藻供浇书，一时万幕资烹饪。
汲惠泉烹竹垆歌
作者：弘历
朝代：清
体裁：古风

惠山氿泉天下闻，陆羽品后伯仲分。中泠江眼固应让，其馀有洌谁能群。高僧竹垆增韵事，隐使裴公惭后尘。庄严金碧礼月相，三间茗室清而文。梅花天竺间红白，濛濛沐雨含奇芬。平方木几一无有，恰见竹垆妥帖陈。篾编密致拟周篚，体制古朴规虞敦。玉乳寒渫早汲绠，明松乾烈旋传薪。武火已过文火继，蟹眼初泛鱼眼纷。卢仝七碗漫习习，赵州三瓯休云云。政和入贡劳致远，卫公置递嫌逞权。巡跸偶然作清供，听松庵图真迹存。名流传咏四百载，墨华朱彩犹鲜新。山僧藏弆奉世宝，视比衣钵犹堪珍。视比衣钵犹堪珍，后进君子先野人。
汲惠泉烹竹垆歌叠旧作韵
作者：弘历
朝代：清
体裁：古风

法云初地悦声闻，有学无学谁为分。调御丈夫独出类，天上天下莫与群。天龙现泉供澡浴，净洗万劫空根尘。苓香石髓镇福地，离垢入净传经文。我与如来宛相识，瓣香顶礼㫋檀芬。相好岂有今昔异，俯仰亦不称迹陈。苾刍却惯举公案，未忘者个情犹敦。听松轩分明熟路，松枝落地堪为薪。竹鼎燃火戒过烈，净物受寂不受纷。须臾顾渚沸可瀹，乃悟速不如迟云。玉泉山房颇仿效，以彼近恒此远权。乃今此主彼更客，有为如幻真谁存。入画九龙山亘古，当春第二泉淙新。漪澜旧堂悬睿藻，千秋圣迹传奇珍。千秋圣迹传奇珍，继述勖哉予一人。
汲惠泉烹竹垆歌四叠旧作韵
作者：弘历
朝代：清
体裁：古风

屡叠旧韵众所闻，可因难易作辍分。即今竹垆凡五咏，然何曾契诗之群。黄墩远望境如画，梁溪溯泛川绝尘。精蓝虽演梵其梵，惠山实具文而文。禅枝护径益古貌，慧草绕砌饶净芬。炽然人固有来在，泊如佛岂论新陈。西厢听松庵夙悉，默无语乃情如敦。竹垆不任受烈火，乾枝细擘为精薪。陆羽秘诀纵未学，要当以静不以纷。惠泉咫尺可用汲，驰符调水讵足云。漪澜堂近聚星远，歌体却效聚星权。抚笺得句便言返，胜处讵宜恋意存。溪路烟堤俱识旧，老瞻幼仰如怀新。人情为田吾所笃，林林者固怀中珍。林林者固怀中珍，呵避慢亟缇骑人。
汲惠泉烹竹炉歌三叠旧作韵
作者：弘历
朝代：清
体裁：古风

一韵屡叠有前闻，其中亦颇伯仲分。试问谁应称巨擘，要数玉局迥出群。聚星孤山特杰作，手把造化超凡尘。往来无锡此必至，何缺押险长篇文。游山望湖才数首，字字妥帖馀清芬。我来四度歌四度，弗自笇量翻案陈。漪澜堂中小团月，恍如髯老来相敦。篾编古鼎依旧在，拾松枝岂烦樵薪。至期自熟宁用亟，中涓伺候忙已纷。乃悟高閒非我事，山僧后言那免云。匆匆一啜命返辔，回顾曰此偷閒权。夹岸苍赤数无万，各各都廑予心存。安得人足家遍给，风俗还古礼乐新。名山得让阇黎占，法宝何碍招提珍。法宝何碍招提珍，千秋聊付好事人。
汲惠泉烹竹炉歌五叠旧作韵
作者：弘历
朝代：清
体裁：古风

陆羽品泉今古闻，山下出者次第分。金山第一此第二，未知玉泉迥出群。以是推之当历逊，辞仲为叔居后尘。虽然我更有转语，名象甲乙胥空文。潏潏者自淙石罅，岂识人间口颊芬。在惠惟宜言此惠，筠炉茗碗况具陈。地幽春静更值暇，听松速客意殊敦。亦弗藉绠瓶为汲，亦弗拾松枝作薪。中人祗要差事备，烹煎端正忙纷纷。坐则茶盘擎已至，宁容火候评云云。把碗冁然鄙且惧，似此俗辈可假权。更惜四卷称名迹，已付回禄无一存。韵事不可令没灭，分仿合弆为重新。百年以后新会旧，禅和子孙应世珍。禅和子孙应世珍，是语当有笑者人。
汲惠泉烹竹炉歌再叠旧作韵
作者：弘历
朝代：清
体裁：古风

有耳谁能免厥闻，要当于闻清浊分。泉之响在闻清矣，惠泉之清更莫群。萦河络石所弗免，色尘虽泯馀空尘。古德创为淘洗法，土炉护竹坚而文。松枝取携那费力，燃火弗炊烟生芬。庵外老松莞尔笑，谁为新者谁为陈。如此好山不试茗，更当何处佳期敦。名流诗画卷在案，山僧宝弆拟传薪。圆池溶溶用不竭，瓶罄罍耻徒议纷。火候既臻众响奏，听泉有耳休更云。闻中入流忘所寂，大士方便信巧权。绿杯小啜便当去，壁间旧作居然存。长歌险韵一再叠，春花春鸟从头新。观民课吏吾正务，禅房静赏宁宜珍。禅房静赏宁宜珍，溪边待久迎銮人。
汲故井水饮之
作者：弘历
朝代：清
体裁：七言律诗

一脉清源直到今，辘轳古甃刻痕深。无丧无得汔来往，在瓶在罍随酌斟。曲肱有乐思圣迹，勿幕元吉获我心。绠短汲长合引戒，津逮在兹取次寻。
汶水吟恭依皇祖原韵
作者：弘历
朝代：清
体裁：古风

肆觐东后修五玉，神尧家法贻轨躅。鲁疆初历俯汶川，春烟淡荡波摇绿。平陆我经平陆短，长驿每每原田茁冬麦。嗟哉此土去秋灾，麦种借斗应偿石。惟望甘膏沛及时，饼饵稍救燃眉厄。迩日风霾散薄云，咎徵予过复谁责。发帑留漕岂吝惜，拯残起弊几筹画。即境因忆孟子言，帷宫展转不安夕。失伍惊心今岂无，知罪空言亦奚益。
沁泉廊
作者：弘历
朝代：清
体裁：古风

回回百道泉，其上三间屋。漾影惟云霞，品声定丝竹。却忆夏月旱，瓶罄罍亦恧。今来弄泛光，□□清可掬。流为太液波，潜飞任鱼鹜。于此悟探源，一足无不足。
沁泉廊
作者：弘历
朝代：清
体裁：七言绝句

引来细水出山根，不异灵泉乳窦翻。一切世间名与象，又何曾有定之存。
沁泉廊
作者：弘历
朝代：清
体裁：七言绝句

绿阴如盖石泉流，把笔岩廊小憩留。风爽云间树蝉亮，与人著意报新秋。
沁泉廊纳凉
作者：弘历
朝代：清
体裁：古风

云廊对镜斋，沁泉斯其名。引水流屋下，落溪飒有声。步屧过石桥，乘凉坐南荣。松风送爽来，正值宿雨晴。澄照与清听，均足怡神情。因悟就湿性，所贵由天成。搏激夫何为，子舆论实精。
沁香亭
作者：弘历
朝代：清
体裁：七言绝句

台亭百步接回廊，液沼平陵号沁香。甲煎罢烧云锦缬，果然六月有春光。
沁香亭
作者：弘历
朝代：清
体裁：五言律诗

小亭临埤堄，其下液池横。夏日荷当发，香风沁以清。山庄常避暑，纱牖似孤名。吟罢复莞尔，拘墟太著情。
沂州览古·其一
作者：弘历
朝代：清
体裁：七言绝句

颓址荆蓁说武城，弦歌昔日此闻声。牛刀小试犹崇道，况我寰区待化成。
沂州览古·其三
作者：弘历
朝代：清
体裁：七言绝句

二疏归里散金钱，此日台存忆昔贤。可惜劳生苏季子，何曾终保洛阳田。
沂州览古·其二
作者：弘历
朝代：清
体裁：七言绝句

垦山饮水双亲乐，箪食颜家较若何。至行由来重文字，篇成十五尚云多。
沂州览古·其四
作者：弘历
朝代：清
体裁：七言绝句

临沂闻是昔琅邪，故里仍传王氏家。泽笔池湮谁汲古，兰亭此去漱芳华。
沈周乳鹅图即用其韵
作者：弘历
朝代：清
体裁：七言绝句

䙰褷弱羽学飞时，为白为苍未可期。听讲每教随慧远，换书安得遇羲之。
沈周云山图即用其韵
作者：弘历
朝代：清
体裁：七言绝句

板桥横接溪亭子，策杖幽人意甚閒。欲拟破云登峻阁，更从云表望高山。
沈周仿倪云林笔意卷
作者：弘历
朝代：清
体裁：古风

仄径曲缘流，秋云湿苍树。萧然山水间，独许幽人步。石泉坠潨潨，尽向平湖泻。踞石弄丝竿，不为游鱼把。倦立青松下，松根亦堪枕。对此忘蹄筌，谁辨倪与沈。我是庙堂人，每爱山水趣。板桥俯碧溪，待我支筇度。
沈周南轩图·其一
作者：弘历
朝代：清
体裁：五言律诗

轩榭洒然清，琴书许畅情。山苍仁体现，树古静风生。活火烹商鼎，枯棋对晋枰。恍如佺羡侣，联袂暴南荣。
沈周南轩图·其二
作者：弘历
朝代：清
体裁：五言律诗

有鹤足称清，无梅也觉情。水流还似昔，客到不嫌生。梧影团垂幕，苔纹乱点枰。古今商榷处，直欲傲桓荣。
沈周听蝉图即用其韵
作者：弘历
朝代：清
体裁：七言绝句

蜩声最喜玉琴然，闭户疏篱月样圆。欹枕北窗真傲世，客来何足讶貂蝉。
沈周墨牡丹
作者：弘历
朝代：清
体裁：七言绝句

姚魏应嫌太艳春，别裁老笔写花真。洛阳日暖风和候，比似刘家未足伦。
沈周山水八帧即用其韵·其七
作者：弘历
朝代：清
体裁：七言绝句

泉声落落都含冷，树色萧萧已报秋。不著樵青坐船尾，防人认是志和舟。
沈周山水八帧即用其韵·其三
作者：弘历
朝代：清
体裁：七言绝句

山容淡沱欲生雨，树影模糊已接云。一带横溪隔南北，却教宾主自然分。
沈周山水八帧即用其韵·其二
作者：弘历
朝代：清
体裁：七言绝句

三株乔木不成林，一个空亭弗设座。待他千古客来游，此是石田别裁作。